text:
Nta mavuta usigamo
Iyi niyo mpamvu yambere ituma imisatsi icika kudasigamo amavuta, bituma imisatsi Yuma igacika byoroshye. Mbahe urugero rwishami ryigiti iyo ryumye biroroha kuvunika kurusha iyo ritoshye. Mu rwego rwo kwirinda ko Yuma igacika( ikavunika ;-P) jya usigamo amavuta. Hari akora neza kurusha andi ubwoko ubwo aribwo bwose bwanditseho moisturizer cg leave in conditioner. Ntango ab ari gikotori nkuko tumenyereye amavuta yo mu mutwe, aba ajya kuba amazi mo gacye. Yinjira mu musatsi agatuma yoroha nticike.
Ibikoresho bitwika
Icya mbere ni flat iron, bayikoresha akenshi mu kurambura imisatsi kdi nukuri biba bisa neza. Ark uriya numuriro nshuti zanjye kdi imisatsi irashya, uko uguma uyitwika niko uyongerera amahirwe yo gucika. Gabnya ubushyuhe ukoresha cg inshuro bagukoreshereza flat muri salon, rimwe na rimwe ukore ibigudi urekere. Casque nayo irashyuha ark yo ntitwika umusatsi nka flat kuko si direct heat. Mu gihe kubireka bitagushobokeye atlleast ukoreshe heat protectant irinda umusatsi wawe ku buryo ubushyuhe butayigeraho ari bwinshi.
Gukoresha seche imisatsi igitose
Iyo imisatsi igitose gucika biba byoroshye cyane kurusha yumutse, maze kubabwira ukuntu ubushyuhe ari bubi noneho ibaze bihuye. Iratose so iri vulnerable then ukubiseho seche ngo irayumisha vuba inagufashe gusokoza.Ndakubwiza ukuri ko iracika ukumirwa ahubwo. Basi wabanza ugakuramo amazi yose ashoboka ukoresheje essui main(towel), noneho ukoreshe seche.
Kudefriza nabi
Abenshi bavugako kudefriza bituma imisatsi ikura ark wowe ntabyo ujya ubona, urasuka ugahambura ufite les pousse nyamara wadefriza ukabona iracyareshya kwa kundi. Nukuberako bakudefriza nabi, badefriza niyaridefrije. Produit kugirango ikore imisatsi irambuk hari damage ikora ku misatsi, iyi misatsi yadefrijwe ntango iba ikeneye kongera kudefrizwa. Iyo babikoze ya produit ya kabiri irayica kuko nubundi iba irambutse, ubutaha nujya kudefriza uzababwire bayishyire kuri le pousse gusa urebeko ataribyo bizaguhira.
Tenture
Isaa neza shahu, ark ikacika koko! Why, mana koko kuberiki? Niko bimeze nyine nta kundi, iracika kbsa. Niyo bakimara kuyigushyirirao ub wumva aho iri hatameze nkahandi wumva hameze ukuntu. Nukubera teinture imara ubuzima mu misatsi. Nyine bikarangira icitse shn
Kudakoresha vitamin
Vitamin isubiza ubuzima mu misatsi, uba wadefrije wakoresheje ibyuma mbese wayibabaje pee. Yiteteshe yongere isubiraneho, Shyiramo vitamin basi rimwe mu kwezi. Ugende bayigushyiriremo ujye no muri caske ya vapeur kugirango yinjire neza. Ubundi aba hair experts bavugako wakayikoresheje buri cyumweru kugirango imisatsi yawe idacika ark ibyagushobokera byosse. Uyishyiremo tu.
Kudakata
Huh ngo gukata? Okay sugukata ikintu kinini, ni gato ark kakurinda byinshi. Nka millimetre zingahe gusa. Ka mbisobanure, uko imisatsi isaza igenda izana icyo twita split ends umusatsi mbese ugatanyukamo. Ibi biba ku misozo, iyo utadukase irakomeza igatatmuka bikayitera gucika. Mbese ugakuyeho kakii gato byatuma hadacika cm nyinshi. Gukata akantu gato yenda rimwe mu mwaka byagufasha.
Kurya nabi
Imisatsi nikintu gikura ku mubiri kdi ibintu byose bituruka u biryo wariye. Umuntu urya indyo yuzuye akuz imisatsi kurusha wa wundi urya junk food. Iyo urya neza kdi bituma iba imeze neza ifite ubuzima mbese. Kunywa amazi menshi cyane cyane birafasha sana.
Gusuka cyane
Gusuka mu busanzwe bikuza imisatsi, ibyo mvuga biwuca ni uguhozaho. Wasukuye uhise wongera urasuka hadaciyemo nibyumweru bibiri. Imisatsi iba imaze igihe muri ibyo bisuko ibitse ititabwaho. Nta mavuta uyisiga nta vitamin, meshe buriya ziba zirimo chemicals zituma zidapfa. Izo chemicals zimara moisture mu musatsi. Mwibukeko twafuzeko iyo imisatsi yumye (itari moisturised) icika byoroshye. Nyuma yo guhambura uba ukwiye gufata umwanya wo kwita ku misatsi yawe ukayitetesha ukazabona kongera kuyihambira
Guhora uyikoramo
Nimba uri muri ba bantu intoki zabo zihora mu misatsi akenshi ntihabura igusigara mu ntoki. Uti iyi misatsi yarananiye nukuri niyo nkozemo dore ndayizana, nonese nyine suba uyikuyemo? Utayikozemo harubwo yigusha yonyine? Vana intoki zawe mu misatsi mu gihe nta kintu uri kuyikoramo, nimba uri gusokoza cg kuyisubiza ku murongo ntacyo. Ark kuyifatamo buri segonda buri munota bibi, niwowe uba uwuca jya uwureka.


c: text/html

text:
Kand aha niba bitagaragara neza
Saturday, October 16, 2021
Ubwandu bwa Covid Magingo aya
Thursday, October 14, 2021
Wari uzi icyo bisobanura?
Amateka: Ku ya 14 Ukwakira 1999, urupfu rwa Julius Kambarage Nyerere.
Sunday, August 15, 2021
Assomusiyo: Sangiza abandi ikarita z'ibyishimo
Kinyarwanda
Kenshi mu minsi mikuru dukunze gushaka uko twakoherereza abavandimwe hirya no hino, ikarita z'ibyishimo bitandukanye. Kwifurizanya umunsi mwiza, n'ibindi. Uyu munsi wa Assomusiyo ya Bikira Mariya rero twabakoreye ikarita ebyiri z'ubuntu mwasangiza inshuti.
Hitamo mu Kinyarwanda► iya Iya mbere| Iya kabiri.
Ukeneye se ikarita yawe bwite, twandikire cg duhamagare tuyigukorere ku giciro cyiza.
Friday, August 6, 2021
Kicukiro - Mass Vaccination Timetable
Kand aha niba bitagaragara neza
Saturday, July 24, 2021
MANGO: Ibiciro bya Internet
Tumaze igihe dukoresha Interineti yihuta cyane yo mu bwoko bwa 4G, dore ko yamaze gusakara mu Rwanda hose. Kimwe mu bigo rero bitanga uyu muyoboro MANGO kikaba cyarashyize hanze ibiciro bishya musanga ku mbonerahamwe iri ku rubuga rwacyo, cyangwa se hano kuri blog yacu.
Wednesday, July 21, 2021
AirTel: Ibiciro bya Internet
Mu gitondo incuti yatwandikire ishaka kumenya ibiciro bigezweho bya Internet mu kigo cy'itumanaho mu Rwanda cya AirTel, maze bituma duhita tubona ari ngombwa ko namwe twabibasangiza.
Ibyo biciro ngibi hasi aha muhitemo ibibakwiye.
Tuesday, July 20, 2021
Eid-al-Adha: Sangiza inshuti zawe Ikarita z'ibyishimo.
Kinyarwanda
Kenshi mu minsi mikuru dukunze gushaka uko twakoherereza abavandimwe hirya no hino, ikarita z'ibyishimo bitandukanye. Kwifurizanya umunsi mwiza, n'ibindi. Uyu munsi wa Eid-al-Adha rero twabakoreye ikarita ebyiri z'ubuntu mwasangiza inshuti. Hitamo mu Kinyarwanda iya WhatsApp | Facebook.
Ukeneye se ikarita yawe bwite, twandikire cg duhamagare tuyigukorere ku giciro cyiza.
Monday, July 12, 2021
Wakora Ubucuruzi Bwawe Binyuze mubikorwa byo Kwamamaza kuri Telephone ngendanwa.
Umubare munini w'ibigo bito n'ibiciriritse bifite amafaranga make yo gushora muburyo gakondo bwo kwamamaza. Ibigo byinshi bito n'ibiciriritse byatangaje ko byakubye kabiri ibicuruzwa byabyo mu mwaka wa mbere bibishyize mu bikorwa. [Izindi mbuga zakugirira akamaro ]
Friday, July 9, 2021
Aho wakura Code z'ibihugu ushaka guhamagara.
Igihe kimwe naramutse nibaza nimero mbonye impamagaye, ntangira gushakisha aho ikomotse nibwo nabonye uru rubuga ko ari ingirakamaro.
CountryCode.org ni urubuga muri zimwe tubashakishiriza, rushobora kuguha amakuru yizewe ya Code wakoresha kugirango uhamagare mu kindi gihugu. Si Code gusa kandi ruguha ahubwo rugura n'andi makuru kuri buri gihugu ushatse.
Friday, June 25, 2021
Rwanda Guide urubuga rw'ubukerarugendo ku bakoresha Igifaransa
... Ubukerarugendo buherekejwe no gufashanya mu mutima w'u Rwanda buzagushimisha. Mu rugendo ruherekejwe n'amafoto ugana mu Akagera cyangwa kuvumbura ikiyaga cya Kivu, urombereje umuhanda w'icyayi cyangwa guhagarara hejuru y'ishyamba rya Nyungwe, kugirango ube hafi bishoboka y'amateka y'abaturage b'u Rwanda, RwandaGuide ituma uhura n'ibyo utazibagirwa ...
Aya ni amagambo atangirana n'uru rubuga tugerageje gushyira mu kinyarwanda.
Wednesday, June 16, 2021
Encycolorpedia: Urubuga rutanga amabara atandukanye
Uri umuntu ukunda gushushanya ukoresheje mudasobwa cg izindi porogaramu zitandukanye? Tubonye byaba byiza tukurangiye urubuga Encycolorpedia wareberaho cg washakiraho ubwoko bw'amabara yose wifuza. Dore ko ngo burya ari ibara ari uburyohe bw'ikintu icyo ari cyo cyose nta wakuburanya. (les goûts et les couleurs ne se discutent pas | there’s no accounting for taste)
Thursday, April 29, 2021
Wari uzi ingano y'isukari iba mu binyobwa bidasindisha
Tuesday, April 27, 2021
Manuals Lib ( Urubuga rutanga ibitabo bisobanura )
Urashaka imfashanyigisho kumurongo? Manuals Lib iriho kugirango igufashe kuzigama igihe cyakoreshejwe mugushakisha. Nk'uko abayikoze babisobanura, ububikoshingiro bwayo bugizwe na dosiye zirenga 4.711.149 ziri muri pdf kandi igenda irushaho kwaguka buri munsi! Gusa andika ijambo ryibanze murwego rwo gushakisha hanyuma ushake icyo ushaka! Ibisubizo by'ishakisha birimo izina, ibisobanuro, ingano n'umubare w'impapuro. Ushobora gusoma igitabo kumurongo cyangwa kugishyira muri mudasobwa yawe. Byongeye kandi, inyandiko zirashobora gusangirwa kumurongo rusange. Murakaza neza! | Kanda aha ushakishe ibi bitabo |

robotstxt: allowed

filter: keep


text:
Akarere ka Gatsibo
Akarere ka Gatsibo ni kamwe mu turere 7 tugize Intara y'Iburasirazuba. Gaherereye iburasirazuba bw'Intara. Akarere ka Gatsibo gafite ubuso bungana na kilometero 1585,3. Gafite Imirenge 14, Utugari 69, n'imidugudu 603. Abaturage batuye Akarere bagera ku 283,456. Akarere gahana imbibi n'Uturere dukurikira:
Mu majyaruguru Akarere ka Gatsibo gahana imbibi n'Akarere ka Rwamagana, iburasirazuba hari Repubulika ya Tanzaniya, mu majyepfo hari Akarere ka Rwamagana, iburengerazuba hari Akarere ka Gicumbi.


text:
Imiryango 159 yo mu karere ka Rwamagana, yatashye amazu yubakiwe n’akarere mu rwego rwa gahunda ya Tujyanemo yatangije n’aka Karere yo kunganira abatisoboye, ni amazu umuyobozi w’akarere avuga ko imwe ifite agaciro kari hagati ya miliyoni eshanu na zirindwi. Ni igikorwa cyahujwe no kwizihiza umunsi w’Intwari tariki ya mbere Gashyantare nka kimwe mu bikorwa by’ubutwari dore ko ubuyobozi buvuga ko urugamba rusigaye ari urw’iterambere.
Mukobwajana Asaph, ni umwe mu batujwe mu murenge wa Gishari muri Rwamagana, avuga ko we n’umuryango we w’abantu batandatu babaga mu buzima bubi. Avuga ko yari amaze imyaka ibiri akodesherezwa n’umurenge mu nzu yishyurwaga amaafaranga y’u Rwanda ibihumbi bitanu.
Agira ati "Naryaga nciye inshuro ntagira aho mba, ariko ubu ndashima Imana ko mbonye aho kuba. Ndashyiramo imbaraga nkoreshe uburyo bushoboka bwose kugirango ntakomeza kubaho uko nari meze, icyari kigoye cyane ni aho kuba".
Mukanyangezi Florida wari umaze imyaka cumi n’itanu mu bukode, umwe muri yo ari wo yakodesherejwe n’umurenge, avuga ko kuba abonye iwe bizamufasha gushyira ingufu mu bitunga umuryango, agira ati "Umutware wanjye twashakanye ari umusirikare, aza gusubira mu buzima busanzwe,mbyara abana b’impanga tubaho mu buzima bubi, turahangayikana abana turabarera, ntiyantaye, sinamutaye, twabayehomu buzima bubi twemera imiruho turafatanya, kugeza igihe uyu munsi w’Intwari ubaye uw’Intwari koko".
Akomeza agira ati "Uyu mugabo wanjye twabanye afite ubumuga ariko ndabwihanganira turabana nta bundi buzima tubamo, duca incuro dukorera amafaranga 700, dutunga abana bacu ntawibye. Kuba tubonye aho kuba, tugiye guhindura ubuzima."
Umuyobozi w’Akarere ka Rwamagana, Mbonyumuvunyi Radjab, avuga ko ubutwari bwaranze abakurambere bwari mu byiciro byinshi ariko ibyinshi byarimo kwaguraa igihugu no guharanira umutekano, umudendezo n’ubusugire muri rusange bw’abanyarwanda, ariko noneho icyo kivi Inkotanyi zikaba zaragishoje, bityo ko igisigaye ari ubutwari mu bikorwa, kandi ko umuntu wese ashobora kuba intwari mu bikorwa akora, yaba uhinga, yaba uworora, yaba umuyobozi, ndetse n’undi uwo ari we wese.
Agira ati, "Urugamba dusigaranye ni urwo kurwana n’imibereho myiza n’iterambere ry’abanyarwanda kuko ibijyanye n’umutekano byo birahari. Kubakira abatishoboye na byo biri mu bikorwa by’ubutwari, iyo dukoze igikorwa kivana umuturage mu mibereho mibi kikamujyana mu mibereho myiza, nacyo kiba ari igikorwa cy’ubutwari."
Guverineri w’Intara y’Iburasirazuba avuga mu turere twose hakwiriye ibikorwa by’ubutwari, birimo kubakira abatishoboye, gufasha abana bagaragaraho imirire mibi bigakorwa mu midugudu, n’ibindi bikorwa bijyanye no kurengera abandi no kubitangira, no kwirinda gushyigikira igikorwa icyo aricyo cyose cyahungabanya umutekano n’ituze ry’abanyarwanda, kandi ko uwatekereza kugikora aba yavuye mu butwari, aba yabaye ikigwari.
Meya Mbonyumuvunyi avuga ko mu mihigo akarere gafite imiryango 467 itari ifite amazu, ariko ko kububakira byatangiranye n’itariki ya mbere Nyakanga, ku munsi w’intwari mu murenge wa Gishari wizihirijwemo hakaba hatashywe amazu 25, ndetse no mu yindi mirenge bikagenda byubahirizwa. Avuga ko muri rusange mu karere kose huzujwe amazu 159 atuwemo. Gusa ngo hari n’agera kuri 220 yo yamaze gusakarwa, ayandi yo akaba akizamurwa ari ku byiciro bitandukanye.


text:
Amagare ya Guraride yatangiye gukoreshwa adasubiza ibibazo by’Abanyakigali
Kuri uyu wagatandatu taliki ya 4 Nzeri nibwo amagare amaze igihe aparitse ku mihanda yo mu mujyi wa Kigali yatangiye gutizwa abagenzi bayakaneye ariko bakayakoresha ingendo nto kuko bikiri mu itangiri rifatwa nk’igeragezwa.
Bamwe mu batangiye kuyagendaho bavuga ko bishimiye iki gikorwa ariko ko uko bari bategereje ko abafasha ingendo atriko bitangiye.
“ Ni byiza cyane aradufasha kuko ubu kuritwara ni ubuntu ariko nje kurifata nziko ringeza aho ngiye ariko bambwiye ko niba ndikuye Kimironko ntarirenza ku gisimenti kandi ngiye i Nyamirambo.” Umwe mu banyakigali wari ukuye iri gare Kimironko akomeza agira ati:
“ Aya magare aje kudufasha mu koroshya ingendo kuko ubu kubona imodoka biragoye kuko ntizitwara abantu bose kubera Covid-19, ibi rero biragabanya imirongo muri gare binaturinde kujya ahantu hari abantu benshi.”
Undi muturage nawe wafashwaga kuzuza ibisabwa kugirango abone igare asaba ko byakwihutishwa umuntu urifite akaba yagera ahantu hose mu mujyi wa Kigali.
“Birashishimije cyane ariko Leta n’aba banyiri aya magare bafatanye babikore vuba adufashe kugera hose twifuza mu mujyi wa Kigali, nk’ubu ndi hano i Remera kandi nashakaga kujya Zindiro, urumva ko ndibugere Kimironko n’ubudi nkajya gutega tagisi muri gare kandi aribyo ntashakaga.”
Ike safi, umuyobozi wa Guraride avuga ko izi ari intangiriro ko nyuma y’igihe gito ibi bibazo byose bizasubizwa.
“ Ubu dutangiye igeragezwa ry’aya magare, icyo dusaba abanyakigali ni ugushyira porogaramu yacu muri telefoni zabo ubundi bagafata aya magare ku buntu bakadufasha gukora igerageza rizadufasha gukemura ibibazo by’ingendo muri Kigali.” Ike akomeza avuga ko gufata igare ubu ari ubuntu mu gihe cy’amezi abiri nyuma yaho abakeneye aya magare bakazishyura amafaranga make ataramenyakana ingano.
Ibisabwa kugirango ugende ku igare rya Guraride
Kugirango ukoreshe iri gare bigusaba kuba ufite porogaramu (application) ya telefoni ushyiramo umwirondoro wawe kugirango ba nyiri igare bamenye uritwaye.
Iyo ufite iyi porogaramu ukagera ahari amagare wongera kuzuza umwirondo wawe mu ikaye usanga aho ugiye gukura igare ugahita urihabwa.
Utwaye iri gare agendere mu nzira yabugenewe iri ibumuso n’iburyo bw’umuhanda munini bitewe n’icyerekezo uri kujyamo.
Umushinga wa Guraride washowemo agera kuri miliyoni 13$, hateganyijwe ko izakoresha amagare agera ku 3000 akoresha amashanyarazi, 2500 akoresha uburyo bukomatanyije (smart bikes) ndetse na “scooter” zigera ku 1500 zikoresha amashanyarazi.
Guraride ifite gahunda yo gushyiraho sitasiyo zigera ku 1000 hirya no hino mu gihugu, zizajya zifashishwa mu kongera umuriro muri ayo magare.


text:
Mubyeyi wanjye nkunda Kiliziya ndagusuhuza, ndagusuhuza ndagusuhuza
ndagusuhuza njye umwana wawe wibyaliye nda
Mubyeyi wanjye nkunda Kiliziya ndagusuhuza, ndagusuhuza ndagusuhuza
ndagusuhuza njye umwana wawe wibyaliye.
Reka mbikubwire mubyeyi ko ndagukunda ndkunda ka ndi nzagukundisha n’abobose mbona bakwirengagiza. Erega urukundo wankunze n’ikirenga n’ikirenga.
N’ikirenga n’ukuli mubyeyi warankunze urantoza inzira y’ubuzima bwiza nziza kuva ahomvukiye kugeza na n’ubu. Wanyigishije ingeso nziza kandi mubyeyi urabikomeja.
Komeza wigishe n’abo bose abangwa mu ntege twese tugire umutima w’imbyeyi nk’uwawe.
Ngusabiye ku Mana Data waguhanze nkuragije Imana Mwana wagucunguye na Roho Muhoza nahorane nawe akuyobere maze iyo Mana imwe rukumbi ikundindire, Mubyeyi w njye Kiliziya.


text:
Burya abagabo ninkabana (si ukubatuka) bakunda kwitabwaho.
mugore niba ushakako umugabo wawe ahora akxishimiye yumva ntawundi ukuruta menya kwita kumugabo wawe neza kuko nutamwitaho ashobora guhura nundi umwitaho akaba aramugutwaye.
Benshi bakunze kumvako iyo babaye marie biba byarangiye ko c'est acquis mbese ariburundu ariko burya ikintu gituma couple iramba simpeta bambikanye ahubwo nuburyo babanye, bitanaho, bishimana....
Menya guha care umugabo wawe, menya ibyo akunda nibyo yanga kugira umenye uko umushimisha
Hari nkabadamu usanga yiriwe murugo wenda nimyenda yambaye iranukaho ibitunguru akagenda ngo agiye gupfumbata umugabo ubwose umugabo azaguha câlin gute nibitunguru birikumunukira?? Menya kwambara utwenda twiza dushimisha umugabo igihe mugiye muburiri.
Cg se ugasanga umugore ntasasa uburiri bararamo cg ntamesa boxer zumugabo we akaba ari umukozi ubikora please hari ibintu umukozi akora nibyo adakora ntibizagutangaze rero ubwo uburiri umukozi asasa umunsi umwe uje ugasanga aburyamyemo numugabo wawe.akenshi abagabo bakunze gucinyuma abagore babo nabakozi babo kuberako akenshi umukozi ariwe wita kuri boss cyane kurusha umugorewe.
Mugore menya kwiyitaho kugirango umugabo wawe nakubona ajye ahora akwifuza. nawese umugabo azajya ava kukazi asange uri muma pyjama burimunsi, imisatsi ntakuyitaho, ntakwisiga....nubwo agukunda ariko iyo asohotse akabona abandi bakeye yibaza impamvuki utiyitaho bikaba byatuma bamwe bakeye bamukurura gerageza kwiyitaho kuburyo umugabo wawe azajya akomeza kubonako ubaruta bose.
Dukunze kuvugango niba yarampisemo mubandi nuko mbaruta bose nibyo ariko c'est pas acquis bishobora guhinduka si tu te laisse aller.
Menya gushyira les epices ndavuga ibirungo muri couple yanyu kugirango ntimurambirane kuko burya amour yonyine ntihagije.
NAWE SHYIRAHO IZINDI NAMA WAGIRA ABADAMU KUBYOKUBAKA URUGO
Video Abakobwa Beza
MENYA KWITA KUMUGABO WAWE
Burya abagabo ninkabana (si ukubatuka) bakunda kwitabwaho.


text:
Meteo Rwanda yasobanuye ibyabaye mu kiyaga cya Ruhondo bigatangaza benshi
Ku gicamunsi cyo ku wa kabiri tariki 13 Mata 2021 mu Kiyaga cya Ruhondo giherereye mu Karere ka Musanze, hagaragaye Isata, abayibonye bwa mbere bibabera amayobera.
Abaturiye ikiyaga cya Ruhondo cyagaragayemo Isata, barimo abari bayibonye bwa mbere batunguwe, bamwe babanza kwikanga ko ari ibindi bibaye.
Uwitwa Uwimanimpaye wiboneye Isata mu kiyaga cya Ruhondo, yagize ati “Nagiye kubona mbona amazi atangiye akora ikintu gisa nk’uruziga azamuka, uko hashiraga akanya akagenda yiyongera agana mu kirere kugeza ubwo akoze ikintu kimeze nk’umuyoboro ugeze mu bicu. Nabanje kugira ubwoba nikanga ko ari ibintu by’iterambere bari kohereza mu kiyaga, ngize ngo mbaze bambwira ko ari Isata, ababizi banansobanurira icyo ari cyo, byantunguye rwose, bwari ubwa mbere nyibona”.
Ibi bikimara kuba, Icyigo cy’Igihugu cy’ubumenyi bw’Ikirere (Meteo Rwanda) cyasobanuye mu buryo bwimbitse icyo Isata ari cyo n’uko bigenda ngo ibeho.
Meteo Rwanda yavuze ko Isata yagaragaye mu kiyaga cya Ruhondo, ari ikinyabihe (Weather Phenomenon) gituruka ku muyaga uhuha uzamuka mu bicu, bitewe n’ikinyuranyo kinini kiri hagati y’ubushyuhe bwo mu kiyaga ndetse n’ubushyuhe bwo mu gicu giherereye hejuru y’ikiyaga.
Uwo muyaga uhuha wizenguruka,ugahuza igicu kiremereye kiri hejuru y’ikiyaga. Akenshi aba ari igicu gikunda gutanga imvura, inkuba n’imirabyo cyitwa “Cumulonimbus” n’amazi y’ikiyaga: bikaba aribyo bituma habaho isata.
Ni umuyaga uba ufite umuvuduko uri hagati ya metero eshanu na metero umunani ku isegonda rimwe. ukaba ushobora kumara iminota igera kuri makumyabiri. Iyo ubirebera kure, ubona bisa nk’amazi azamuka mu kiyaga agana mu bicu. Ariko siko bimeze, ahubwo ni imiyaga izamuka n’imanuka iba iri muri cya gicu kiri hejuru y’amazi cyitwa “Cumulonimbus”.
Aho isata itandukanira na serwakira, ni uko serwakira iba iri ku butaka, naho isata yo ikabera mu mazi.
Meteo Rwanda kandi ivuga ko nta buryo bwo kwirinda Isata, uretse kuba igihe igaragara mu mazi y’ikiyaga, bakwiye kwirinda gushungera hafi yayo kuko baba bafite ibyago byinshi byo kuba bagerwaho n’ingaruka zitandukanye zishobora guturuka ku kwimuka kwayo ikaba yajya imusozi, igahinduka serwakira.
Ikindi ni uko iyo Isata ibayeho, ngo hari inyamaswa zisanzwe ziba mu mazi zishobora kwikanga, zikajya imusozi; zikaba zagira nk’ibyo zangiza bikaba ari ingenzi kwitarura aho ibonetse.
Can someone help me to understand this action if I can call it so? It happened in Lake Ruhondo.@MeteoRwanda @REMA_Rwanda @AissaCyiza @Annemwiza @bisethe help me please pic.twitter.com/0oVIwyk6GJ
— Frank (@FrankMasterJoe2) April 13, 2021
Ibitekerezo ( 2 )
Ahubwo nagire vuba aze adukize ibibazo byuzuye mu isi,kubera ko abategetsi byabananiye.
Niba Yezu yali akiri ku isi yali guhagarika iyi SATA.Muribuka igihe yahagarikaga UMUHENGERI.Yerekanaga ibyo azakora mu gihe azahabwa ubutegetsi bw’isi nkuko Ibyahishuwe 11,umurongo wa 15 havuga.Azayigira paradizo,akureho ibibazo byose dufite,harimo n’urupfu.Ariko azabanza akure mu isi abantu bose bakora ibyo Imana itubuza nkuko ijambo ryayo rivuga.


text:
Yearly Archives: 2016
Ndahindurwa asimburwe na murumuna we,maze atugurishe ubwami bw’uRwanda!??
Dec 30, 2016 njyanwa mu iyerekwa mbona ibisiga [2] byo mu bwoko bwa “EAGLES”,mbona ibyo bisiga biri mu kirere birimo birwana n’ijambo ry’Uwiteka Imana Nyiringabo.Mbona ukuboko k’Uwiteka kulimo guhangana niyo myuka mibi ya badayimoni yo kurwego rwo hejuru.Nerekwa mbona ijambo ry’Uhoraho rifashe inkota mu ntoki,mbona iyo nkota iciyemo kabiri igisiga kimwe,mu gihe nkitegereza ibibaye,mbona igisiga cya kabiri kwa kuboko k’Uwiteka gufata ya NKOTA,maze gucamo ijosi rya cya gisiga ricikamo kabiri.
Umuhanuzi Majeshi Leon,arashimira bene dara mwese mwateye inkunga umulimo w’ubuhanuzi!
Ishimwe ryihariye kuri bene data bakoze umulimo ukomeye wo gufasha cyangwa gutera inkunga umulimo w’Imana ukorerwa mu itangaza makuru.Uyu mwaka urangiye wa 2016, bene data bohereje inkunga ya madollar agana ni bihumbi $ 6000.Ubwo uyashyize mu mashillingi y’IBABYLON,agera kubihumbi 600,000 Kshs.
Akarere kibiyaga bigari,bahahambye umusazi!?
Amakuru dukesha bbc gahuza miryango itangaza makuru ry’Abongereza,aravuga yuko,umukuru w’igihugu cy’UBURUNDI PETER NKURUNZIZA,ngo ashaka kongera guhindura itegekonshinga kugirango bavanemo ibica bibuza abakuru bayobora icyo gihugu kutarenza mandate [2]; nk’uko biteganywa nitegekonshinga.
Impunzi zicuruza ijambo ry’Imana zicirwaho iteka!!!
Dec 30, 2016 njyanwa mu iyerekwa mbona imilimo ikorerwa mu isi ya bazima,ibyo abatuye isi,batari biteze.Mbona umukuru w’igihugu w’IBABYLON Kenyatta agiye muri gakondo ya bakiranutsi gusaba inama z’uburyo yabigenza kuko itegeko yashakaga guhitisha rimwerera ngo azabone uko yigenza mu matora ateganijwe umwaka utaha wa 2017.Ariko nubwo yagiye gusaba inama nta cyo byamumaliye kuko bitashoboraga guhindura ijambo ry’ubuhanuzi ryamuvuzeho yuko azategeka mandate imwe gusa akaba ntayindi ya kabiri ateze kuzabona nk’uko umwuka w’Imana yabivuze uko niko Uhoraho Uwiteka Nyiringabo abivuga.
Mu rwagasabo rurakinga (8)
Amakuru aturuka mu rwagasabo mu murwa mukuru wa Kigali,aravuga yuko ibintu byamaze gukomera cyane birenze ubwenge bwa muntu.Muri iki cyumweru nibwo uhagarariye banki y’isi yose,yari yaje mu Rwanda,dukurikije amakuru dukesha bbc gahuza ikinyamakuru cy’ABONGEREZA gikoresha ururimi rw’ikinyarwanda.Governor wa bank nkuru y’igihugu BNR, RWANGOMBWA JOHN,arikumwe na ministiri w’imali bwana Claveri Gatete, babwiye umukuru wa banki nkuru y’isi yose,yuko igihugu cy’uRwanda muri uyu mwaka wa 2016,ubukungu bwaguye 9.3%,mu gihe umwaka ushize wa 2015,yavuze ko,ubukungu bwari bwazamutse ho 6.5%,bivuze ngo umwaka ushize,no muri uyu mwaka igihugu cyakoreye muri (0) zero.


text:
Dj Toxxyk umaze kubaka izina mu Rwanda yavuze ko icyemezo cyo gushaka umugore kiri mu nama yagiriwe na Nyakwigendera DJ Miller umaze umwaka yitabye Imana .
Tariki 05 Ukuboza 2020 nibwo DJ Toxxky uri mu bavanga imiziki bakunzwe cyane mu Rwanda, yasabye anakwa umukunzi we Tara Ndekezi.DJ Toxxky avuga ko yafashe icyemezo cyo gushaka umugore nyuma yo kwisuzuma agasanga akeneye gutera indi ntambwe mu buzima bwe.
Ati “Byageze aho ndavuga nti ngomba gushaka umugore kuko hari byinshi azana mu rugo. Hari ikinyabupfura azana mu rugo, akanyamuneza, hari ibintu byinshi. Iyo umaze guca mu busore ugakora akazi hari indi ntambwe uba ugomba kugeraho. Narabikoze ntere imbere haba mu bwenge, mu mikundire mu bintu byose umugore ashobora kukuzanira.”
DJ Toxxky avuga ko inshuti ye nyakwigendera DJ Miller, mbere y’uko yitaba Imana yamugiriye inama yo gushing urugo rwe hakiri kare.
Yagize ati “Twarabiganiriye kenshi cyane, nagize n’Imana umugore wanjye yari amuzi arambwira ati rwose ntuzatinde.”
DJ Toxxyk n’umugore we babanye nyuma gato yo kubyarana umwana wabo w’imfura mu Ukwakira 2020.


text:
Bakristu bavandimwe, Umwaka ushize ,Nyirubutungane Papa Fransisiko yadusabye kujya duhimbaza Umunsi mpuzamahanga w’abakene, ku cyumweru kibanziriza Umunsi mukuru wa Kristu Umwami. Muri uyu mwaka tugiye kuwuhimbaza ku nshuro ya kabiri ku italiki ya 18/11/2018.Umwaka ushize ,mu butumwa Papa yari yatugeneye yadusabaga ko “Urukundo rwacu ruva mu magambo rukajya mu bikorwa”. Icyo mu maparuwasi amwe namwe, bagize ibikorwa bifatika bakorera abakene ariko ahenshi ntibabashije kwizihiza uyu munsi.
Muri uyu mwaka wa 2018, Nyiricyubahiro Papa Fransisiko yatwoherereje ubutumwa budusobanurira uko tugomba kwifata imbere y’umuvandimwe wacu utishoboye.Ubwo butumwa bukubiye mu ijambo ry’Imana rigira riti : “Umunyabyago yaratabaje, Uhoraho aramwumva, maze amuzahura mu magorwa ye yose” (Zaburi34(33) ,7). Aya magambo aratwibutsa ko Imana yumva agahinda k’abavandimwe bacu b’abakene, bityo ko natwe tugomba guhindukira tukumva ugutaka kwabo, tukamenya icyo bakeneye tukakibaha uko dushoboye, kugira ngo bagarure icyizere cyo kubaho.
Bavandimwe niba umukene ataka ijwi rye rikumvikana mu Ijuru kwa Jambo, ntibyumvikana ukuntu twebwe abakristu amatwi yacu yareka kumwumva. Kuki twakwirengagiza ugutakamba kwe nkaho ntacyo bitubwiye? Kuri uyu munsi, turasabwa twese kwisuzuma, tukabaza umutimanama wacu niba hari icyo dukora ngo twumve ijwi ritaka ry’umukene utwegereye.
Ni umwanya wo kuzirikana ko Kiliziya y’isi yose igomba gutanga igisubizo ku mukene uwari we wese, ahariho hose n’igihe cyose binyuze mu bakristu koko,buri mukristu ku giti cye ndetse na buri muryango wa gikirisitu, ugomba kuba ukuboko kw’Imana ihereza umukene wayitakiye kugira ngo abohoke ave mu gahinda n’imibabaro ye, yishimire kubana n’abandi anezerewe.
Caritas ya Kigali irabibutsa ko guhimbaza uwo munsi bizabanzirizwa n’icyumweru cya Caritas kizatangira ku wa 12/11/ kugeza ku wa 17/11/ 2018 maze kikazasozwa ku wa 18/11/2018. Caritas ya Kigali irateganya gusura no gufasha abarwayi, imfungwa, imfubyi, abatagira aho baba no kwigisha isuku. Bakristu bavandimwe, gutanga kwacu niko kuduhesha ikuzo kwa Data wo mu Ijuru kandi bigahesha agaciro ntagereranywa umukene.
Imana ibahe umugisha!


text:
Healing Commission
IRIBURIRO
Healing and reconciliation(Isanamitima n’ubwiyunge) ni agashami gakorera muri CEP UR Nyarugenge gashinzwe gukurikirana abanyamuryango bayo mu buryo bwo kumenya uko umuntu yakira ibikomere byo mu mutima ndetse no kwiga uburyo bwo kubabarira uwaguhemukiye binyuze mu mahugurwa y’isanamitima n’ubwiyunge.
Bitewe rero n’ibikomere bitandukanye abantu bahura nabyo, byagaragayeko bakwiriye kuganirizwa ndetse bakanasobanukirwa ko mu byazanye Yesu mu isi nabyo birimo. Ni muri urwo rwego hashyizweho aka gashami gashinzwe gufasha abantu kwiyakira mu rugendo rwo gukira ibikomere cg imvune zo mu mutima kugirango hagerwe ku ntego ya Yesu(yesaya61:1-3). Muri uyu muryango kandi hanategurwa amahugurwa y’isanamitima n’ubwiyunge tubifashijwemo na ONAP(Organisation national des Academitien Pentecotiste) binyujijwe mu ishami rishinzwe isanamitima n’ubwiyunge mu itorero ryacu rya ADEPR ngo abantu babashe kubohoka izo mvune zo mumitima.
INTUMBERO
Ishami ry’isanamitima n’ubwiyunge twifuza kugira abanyamuryango b’abakristo beza bakijijwe kandi badafite imvune zo mu mutima kandi bashimwa n’Imana n’abantu kugira ngo dutere ikirenge mu cya Kristo kandi twizeye ko tuzabigeraho dufashwijwe n’Imana
Tubahaye ikaze mwese incuti zacu muri iri shami ry’isanamitima n’ubwiyunge kugirango Yesu atubemo ku rugero rwuzuye dukire imvune zo mu mutima nkuko yesu yabigambiriye bityo dukore umurimo w’Imana tubohotse twuzuye umwuka wera dukijijwe rwose pe maze nagaruka azatwishyire nta nenge.
IMANA IBAHE UMUGISHA
N


text:
Umuvugabutumwa w’ubushake Steven Sugira umaze kumenyekana cyane kubera
impano ikomeye imaze kumugaragaraho mu ivugabutumwa rye akaba abarizwa
mu itorero rya ADEPR paroisse ya Remera ,nyuma y’aho akoreye igiterane
gikomeye yise "RWANDA IGIHE NI IKI" akaba yaragikoze ku itariki ya
27/11/2011muri parikingi y’ahakorerwa imurikagurishwa i Gikondo, kuri
ubu ishyamba si ryeru hagati ye n’ubuyobozi bwa ADEPR Paroisse ya Remera
abarizwamo.
Mu kiganiro yagiranye n’abanyamakuru mbere yo
gukora iki giterane Ev.Steven Sugira yavuze ko yagiteguye mu rwego rwo
guhuriza hamwe abahanzi baririmba indirimbo zihimbaza Imana ndetse
n’abaririmba indirimbo benshi bakunda kwita iz’isi bahoze baririmbira
Imana,ibi ngo bikaba byari mu rwego rwo kubiyegereza ndetse no kwerekana
ko nabo bashobora kuririmbira Imana.Nyamara nyuma yo gutangaza iby’iki
gikorwa yari agiye gukora havuzwe amagambo atari make ku bakristo batari
bake ahanini biturutse ku kutumva kimwe ibintu yasobanuraga.Kuba hari
ikibazo cyari gihari ariko ntikigaragazwe,byagaragariye ku guhakanirwa
ku munota wa nyuma n’abari bamwemereye kwitabira igiterane cye barimo
Apostle Masasu Josua uyobora itorero rya Ev.Restoration Church,Captain
Simon Kabera,Aime Uwimana,Liliane Kabaganza na Patient Bizimana.
Mu
gushaka kumenya neza ibyo abantu bavugaga ndetse n’uburyo byagendaga
byakirwa ku mpande zinyuranye,isange.com yagerageje kwegera impande zose
zivugwa muri iki kibazo.Ku ruhande rwa Steven Sugira,we ntiyigeze
aboneka nyuma yo kwemera ko yagirana ikiganiro nayo kugeza ku munsi
w’igitaramo kuko atitabaga telephone ye ndetse yemwe na nyuma
y’igitaramo mbere y’uko iyi nkuru itangazwa akaba atitabaga kugira ngo
agire icyo asubiza ku bibazo yendaga kubazwa.
Twegereye kandi
Pastor Habyarimana Desire uyu akaba ari umwe mu bashumba bayobora
amatorero muri ADEPR maze tumubaza icyo atekereza kuri iki giterane,maze
avuga ko nta kibazo giteye,gusa ko cyaba ari ikibazo gikomeye mu gihe
uyu muvugabutumwa yaba yarafahse icyemezo cyo gukora iki giterane nta
burenganzira yabiherewe n’abayobozi be cyane ko byari bimaze iminsi
bivugwa ko batigeze babyumvikanaho.Umunyamakuru Steven Karasira ukora
kuri Radio Umucyo we yavuze ko kuri we iki giterane yabonaga ari kiza
nkuko byakomeje kugenda bivugwa na benshi,gusa ngo ntiyanyuzwe n’uburyo
uyu muvugabutumwa Steven Sugira yakomeje kumubwira ko azamuganiriza
akamusobanurira neza impamvu y’iki gikorwa ngo kuko atacyumvaga neza
,ariko ngo byarinze bigera ku munsi w’igiterane ataramuca iryera.
Umuhanzi
Captain Kabera Simon ubwo yabazwaga impamvu atazagaragara mu
giterane,yasubije isange.com ko nubwo umu muvugabutumwa yagiye amwandika
mu nkuru zavugaga ku giterane cye ngo yari yamuhakaniye kare ngo kuko
yari afite izindi gahunda zo kujya kuririmba ahandi.Umuhanzi Aime
Uwimana we ubwo yabazwaga ,yasubije ko yahakaniye uyu muvugabutumwa
kubera ko atari buboneke kuri uyu munsi kubera izindi
gahunda.Umuhanzikazi Liliane Kabaganza we akaba yarasubije isange.com ko
uretse no kuba iyo gahunda atari anayizi ngo n’uwo Steven Sugira
atamuzi,ngo ntiyumva uburyo yandikwaga mu bitangazamkuru ko azitabira
iki gitaramo kandi n’uwagikoresheje atamuzi.Naho umuhanzi Patient
Bizimana we waje kwisubiraho ku munsi wa nyuma mbere y’uko igiterane
kiba ,yavuze ko yatewe impungenge no kubona abahanzi bagenzi be
bahakaniye uyu muvugabutumwa kandi mbere yari yababonye mu nkuru
zatambutse mbere zivuga ko bazitabira iki giterane ,ndetse
binakubitiyeho ko Apostle Josua Masasu nawe yavanyemo ake karenge ku
mpamvu zitigeze zimenyekana,bituma ahakanira Steven Sugira ko
atazitabira igiterane cye kabone n’ubwo yari yaturutse i Rubavu aricyo
kimuzanye.
Umuhanzi Dominic Nic ubwo yabazwaga na isange.com
kubyo yumva ukuvamo kw’aba bahanzi bose ndetse na Apostle Masasu Josua
,yatangaje ko nawe byabanje kumutera impungenge ariko ko kubera uburyo
Steven Sugira ari inshuti ye kandi ko yari yamaze kumwemerera cyane ko
ubwo yazaga kumureba yavugaga ko ashyigikiwe n’ubuyobozi bw’itorero rya
ADEPR Remera kandi ko bwanatangiye kumutangariza igiterane cye mu
materaniro yose,ibi bikaba byaratumye akomeza kumuba inyuma.Hagati aho
twabamenyesha ko hari abandi bahanzi babajijwe kuby’iki kibazo ariko
basabwa ko amazina yabo atavugwa muri iyi nkuru,gusa bose bakaba
baravugaga ko guhuza abahanzi baririmba indirimbo zihimaba Imana ndetse
n’abavuye muri Gosepl bose bahujwe no kuririmbira ku ruhimbi rwera
batabibona neza kuko bisa nko gutesha agaciro ubuhanzi bwabo.
Kuri
iki kibazo cyo guhuriza hamwe aba bahanzi,hari n’abakristo bamwe bari
bitabiriye iki giterane bavuze ko batigeze bashimishwa n’amagambo
yavuzwe n’umuhanzi Alpha Rwirangira ubwo yavugaga ko nibanga kwikiriza
Haleluya yari ateye ngo iribuze kwikirizwa n’indangururamajwi"Haut
Parleurs" zari ziri aho.Aba bakristo bakaba baravuze ko uyu musore
yabihenuyeho dore ko kuva yava mu ndirimbo zihimbaza Imana yagiye
ababwira amagambo atari meza,aha akaba yarahaboneye urwaho rwo kubabwira
icyari kimurimo.
Nyuma y’ibi byose isange.com yaje kwegera
ubuyobozi bukuru bwa ADEPR paroisse ya Remera inabarizwamo Steven Sugira
maze iganira n’umushumba mukuru w’iri torero Reverand Pastor Sebugorore
Heneriko,akaba yaratangaje ko koko Steven Sugira ari umukristo
w’itorero rya ADEPR waje avuye muri Paroisse ya SEGEM Gikondo afitanye
ibibazo n’itorero atadusobanuriye ku buryo byabanje no kugorana
kumwemerera kwimukira muri Paroisse ya Remera,ariko bakagerageza
kumvikana ku mpande z’ama paroisse yombi maze uyu musore akakirwa.Ku
kibazo cy’uko Steven Sugira yaba yarakoze igiterane atabiherewe
uburenganzira,yavuze ko nta bwo yigeze ahabwa kandi ko yabikoze ku giti
cye atanagishije inama ubuyobozi,gusa yavuze ko Steven Sugira bishoboka
ko haba hari izindi nzego wenda zo hejuru muri ADEPR yaba yarasabye
uburenganzira cyane ko iyo igiterane kibaye ku rwego nka ruriya akenshi
uruhusa rutangwa n’umushumba w’ururembo rwa Kigali.Gusa yongeyeho ko
Steven Sugira yigeze kuza kumureba cyera amubwira ko azategura ibiterane
bihuza abantu benshi ,maze umushumba amusaba ko yagenda akandika uwo
mushinga neza akawumuzanira maze nawe akawushyikirza abakuru b’itorero
kugira ngo bamubwire uburyo yakora uyu mushinga neza,gusa guhera ubwo
uyu muvugabutumwa ngo ntiyagarutse.
Umushumba w’itorero rya
Remera Rev.Pastor Sebugorore Heneriko akaba yakomeje atangaza ko ubwo
bari mu mwiherero w’abakuru b’itorero rya ADEPR Remera kuri Hotel Le
Primtemps ,batunguwe no kubona Steven Sugira atanga invitation mu
itorero ndetse anamanika ama affiche yamamaza igiterane cye yateguye mu
ibanga rikomeye ahantu hose ndetse yewe no ku rusengero rwa ADEPR
Remera,babyumva ku maradiyo ndetse banabibona ku mbuga za
interineti.Nyuma yo kumenya ko yabimanitse ku rusengero,uyu mushumba
ngo yaje gusaba ko babimanura vuba na bwangu ngo kuko nta burenganzira
yigeze ahabwa kuko ngo nabyo bisabwa.
Abajijwe niba
batarakandagiye impano y’uyu muvugabutumwa mu gihe we yanemezaga ko ari
Imana yamutegetse kugikora,yasobanuye ko bishoboka rwose ko Imana yaba
yarabimubwiye cyangwa se itaranabivuze,ariko ko ikibazo cyabaye kutegera
ubuyobozi bumuyobora ngo bumuhe uburenganzira.Ku kibazo cy’uko itorero
rya ADEPR rikunda kudaha agaciro abavugabutumwa nka bariya baba bakunzwe
kandi bagera hanze yaryo ugasanga andi matorero abasamira hejuru ndetse
akanabaha icyubahiro kidasanzwe kigeretseho n’amafaranga akenshi
batabonera muri ADEPR,avuga ko itorero rya ADEPR rifite uburyo ritwara
abavugavutumwa babo kandi ko uyu musore nta kuntu itorero rye ritagize
ngo rimuhe uburyo bwo kugaragaza impano ze hirya no hino mu midugudu
igize iyi paoisse ya Remera,ndetse bikaba bigaragarira mu nyigisho afite
zifasha urubyiruko rwo muri iri torero.Yavuze kandi ko hari bamwe mu
bavugabutumwa b’ubushake bafite ikibazo cyo kwihuta cyane mu
ivugabutumwa ryabo ndetse no gushaka kumenyekana cyane bityo bigatuma
bakora amakosa ya hato na hato.
Yakomeje kubazwa niba itorero
rya ADEPR ryemera ko abavugabutumwa bariturukamo bajya kuvuga ubutumwa
bwiza mu yandi matorero badahuje ukwizera,asobanura ko byemewe mu gihe
cyose ukeneye kubikora yabiherewe uburenganzira.Gusa ngo biragoye ko
hari umuvugabutumwa wava mu rindi torero ngo aze kwigisha muri ADEPR
kuko ngo akenshi biterwa n’uko imyitwarire n’imico yo mu yandi matorero
usanga ahabanye cyane n’ayo muri ADEPR.
Mu gusoza iki
kiganiro ,isange.com yabajije uyu mushumba icyo iri torero ryaba
riteganiriza uyu muvugabutumwa nk’igihano cyangwa se ikiru,avuga ko ubu
haba hakiri kare kugira icyo abitangazaho,gusa ngo bagiye kubanza barebe
niba nta rundi rwego ruri hejuru muri ADEPR rwaba rwarahaye Steven
Sugira uburenganzira ndetse banarebe uburyo iki giterane cyagenze
n’ibyagikorewemo maze bagire icyo bafata nk’umwanzuro.Gusa yavuze ko uko
byagenda kose bategereje ko uyu muvugabutumwa azasaba imbabazi kuko
kuri ubu afatwa nk’uwigometse ku buyobozi bwe ndetse akanasaba imbabazi
abakristo n’ababisomeye ku mirongo ya internet bababajwe n’imyitwarire
ye yanenzwe na benshi by’umwihariko abo muri iri torero rya ADEPR.Gusa
ngo ni aramuka amaze gusaba imbabazi azerekwa umurongo muzima yajya
akoreraho ku buryo bitazongera kumuteranya n’ubuyobozi cyangwa se bamwe
muri bagenzi be.Gusa ngo uyu muvugabutumwa mu gihe cyose azaba akomeje
kumva ko nta kosa arimo ngo asabe imbabazi azafatirwa ibyemezo bisanzwe
bifatirwa abakrito babab baraniye itorero.Kuri ubu ngo ntibaramuca kuko
batazi uwamuhaye uburenganzira bwo gukora iki giterane.
Peter NC/ isange.com


text:
Yesu ageragezwa na Satani mu butayu: Abakristo dukuremo ayahe masomo?
Yanditswe na: Ubwanditsi2020-08-18 07:57:05
Yesu ubwo yari amaze kubatirizwa muri Yorodani, Bibiliya itubwira ko yahise ajyanwa n’umwuka kugeragerezwa mu butayu Matayo 4:1-11. Twibuke ko icyo gihe mbere yo kugeragezwa, Yesu yari arangije amasengesho y’iminsi 40 n’amajoro 40, nyamara ibyo Satani ntibyamuteye ubwoba bwo kumugerageza. Icyakora Yesu kubwo ubutware bwe yaramunesheje ndetse yakuye n’imbaraga muri ayo masengesho. Gusa Bibiliya inatubwira ko Satani ngo yamuteze ikindi gihe ( Luc 4:13)
Mu 2019, neza neza ubwo Pasiteri Desire Habyarima n’itsinda bari kumwe bari bahagaze hagati mu musozi Yesu yageragerejweho. Ni igihe bari basuye igihugu cya Islael. Yavuze ku bigeragezo Yesu yageragejwe na Satani kuri uwo musozi, abihuza n’ubuzima bwa buri munsi ku bakristo atanga inama yuko bashobora gutsinda ibigeragezo, baramutse bakurikije urugero rwa Yesu.
Pasiteri Desire ahagaze hagati mu musozi Yesu yageragerejweho
Mu minsi 40 Yesu yamaze kuri uyu musozi, yahawe imbaraga kubera ko Abamalayika baje bakamukorera. Bigaragazwa n’igice cya 11 mu butumwa bwiza bwa Yesu uko bwanditswe na Matayo igice cya 4. Izo mbaraga nizo zatumye Yesu mu gihe kingana n’imyaka itatu n’igice akora imirimo n’ibitangaza. Aha hari ikibazo Pasiteri Desire yabajije ati” Ese wowe imbaraga ukoresha uzikura he?
Ndabwira abakozi b’Imana ko dukwiriye gufata igihe kinini cyo gusenga, kugira ngo tubone gutsinda Satani, ndetse tubashe no gukoreshwa imirimo ikomeye. Nidusenga Imana izabana natwe kandi izaba mu ruhande rwacu”
Ibigeragezo 3 Yesu yahuye nabyo kuri uyu musozi
Satani yabwiye Yesu ko ashonje ko bityo yakwiramira agafata ibuye akarihindura umugati. Muby’ukuri kiriya gihe Yesu byo yari ashonje kandi guhindura ibuye umugati yari abifitiye ububasha ariko Yesu ntiyamwumviye, yamusubije ko umuntu adatungwa n’umutsima gusa ahubwo atungwa n’ijambo ry’Imana.
Pasiteri Desire ati “ Nagira ngo mbabwire ko hari abantu birirwa bahindura amabuye ngo ahinduke imigati. Uwo abona imigisha yayishuguritse, akagera kubyo yita byiza ariko yabigezeho mu buryo bubi, Ibyo bintu bizagira ingaruka. Ntabwo dukwiye guhindura ibuye kuba umugati.”
“Ugakundana n’umuntu udakijijwe kubera ko wamubonanye ubutunzi, ejo mugashyingiranwa ariko adakijijwe. Iryo ni ibuye uba wahinuye kuba umugati , umuntu ntatungwa n’umutsima gusa ahubwo atungwa n’ijambo ry’Imana. Ijambo Imana yakuvuzeho rifite agaciro kuruta imigati yose yo mu isi, ntabwo ubugingo dukwiye kubugereranya n’iby’isi bishira dukwiye gushyira ubugingo imbere tugashaka ubwami bw’Imana no gukiranuka ibindi byose tuzabyongererwa.
Ikindi kigeragezo Yesu yageragereshejwe na Satani, yamubwiye ko napfukama akamuramya amuha ubwami bwose bwo mu isi. Aha Satani yabwiye Yesu aya magambo yitegeye umujyi wa Yeriko kuko mu myaka 2000 ishize wari umujyi mwiza. Satani rero yari amubeshye kuko isi n’ibiyuzuye byose ari iby’Uwiteka.
Hari igihe abantu bagera ku bintu ariko babanje kuramya Satani, akaba yabona akazi yatanze ruswa, akaba yateranya abandi agamije kubona ako kazi, cyangwa ngo azamurwe mu ntera n’ibindi . Ariko dukwiye kwiringira no kwizera imbaraga z’Imana kuko ntakiza na kimwe izatwima kandi izaturengera.
Satani kandi agerageza Yesu , hari aho yamujyanye Iyerusalemu ku gasongero k’urusengero amubwira ko niba ari umwana w’Imana yakwijugunya hasi , ngo kuko handitswe ko Imana izamutegekera Abamalayika bakamuramire mu maboko yabo, ngo adakubita ikirenge ku ibuye.
Muby’ukuri koko ibyo Satani yavuze niko byanditse muri Bibiliya . Ariko Yesu ntabwo yigeze yumvira Satani ,ngo yumve ko icyo cyubahiro n’ubundi acyigombwa. Hari ubwo abantu bumva bifuza kuba abakomeye ,yewe no mubigendanye no gukorera Imana. Bakumva bakubaka amazina yabo aho kuzamura ubwami bw’Imana, ariko abantu bakwiye kwirinda uwo mwuka, Imana yonyine igashyirwa hejuru.


text:
Nyuma y’iminsi ine, Nkusi Arthur na Miss Muthoni Fiona barushinze,mu ijoro ryo kuri uyu wa Gatatu ni bwo bashyize hanze amafoto yabo ya mbere yaranze umunsi w’amateka mu buzima bwabo, ubwo bemeranyaga kubana akaramata.
Aya mafoto y’ubukwe bw’aba bombi yashyizwe hanze bwa mbere n’umunyarwenya Nkusi Arthur ayaherekeza amagambo aryohereye cyane.
Arthur yagize ati “Nishimiye kumarana nawe igihe nsigaje ku isi. Ndi umugabo wishimye.Urugendo rushya ruratangije, warakoze kumpitamo rukundo rwanjye.”
Fiona Muthoni na we yagize ati “Siniyumvisha uko nari kuba ndiho mu myaka itandatu ishize ntagufite. Uri umuntu w’ingenzi kuri njye. Watumye buri kimwe kigira agaciro. Nk’uko dutangiye ubuzima turi kumwe, ngusezeranyije kuzakunezeza, kuzagukunda, kuzakubaha…”
Muri Mutarama uyu mwaka ni bwo umunyarwenya Nkusi Arthur yemeye ko akundana n’umunyamakuru wa CNBC Africa, Fiona Muthoni Naringwa wanabaye Igisonga cya Gatatu cya Nyampinga w’u Rwanda 2015, akaba n’Igisonga cya Mbere cya Miss Africa Calabar 2017.
Ubukwe bwabo bwabereye ku mucanga wa Rushel Kivu Lodge Hotel, ku wa 14 Kanama 2021. Bwatashywe n’abantu bake b’inshuti z’abageni bombi.
Buri wese wabwitabiriye yari yahawe amabwiriza ko nta foto cyangwa amashusho yabwo ari bugere hanze.
Amafoto yashoboye kuboneka yerekanaga gusa aho ubukwe bwabereye, abantu bari mu busitani cyangwa hagafotorwa amaguru yabo gusa ariko nta yerekana isura yigeze atangazwa.
Dusingizimana Remy is a journalist for Umuryango.rw. He studied at the University of Rwanda.He holds a Bachelor’s degree in Journalism and Communication. He started his career in writing about sports in 2015.Follow him on Twitter and Instagram @REMY SAGAN


text:
Ni muri urwo rwego MINAGRI itangaza ko hari ingamba zo kongera umusaruro wa soya aho yatangiye gushishikariza abahinzi guhuza ubutaka bunini kugira ngo bongere umusaruro w’icyo gihingwa, gikungahaye ku ntungamubiri zikenerwa n’abakuru n’abato ndetse n’amatungo.
Minisitiri w’Ubuhinzi n’ubworozi, Dr. Geraldine Mukeshimana, avuga ko uruganda rwa Shisha kibondo rukora ibyo kurya by’abana, n’izindi nganda zitunganya soya zidahazwa n’iboneka mu Rwanda, ari yo mpamvu abahinzi bakwiye kwitabira kuyihinga, MINAGRI na yo igashaka imburo ishobora gutanga umusaruro uhagije.
Mu nganda zikenera umusaruro wa soya kandi ngo harimo n’izishobora gukenera Toni ibihumbi 15 ku mwaka, ariko ikaba ikiri nkeya, mu gihe igiciro cyayo cyo kitajya kimanuka kuko nibura gishobora kugera ku mafaranga 800frw ku kilo kimwe.
Agira ati “Kugeza ubu ntiturabona ikibazo cy’isoko rya soya ku bazihinga, turifuza ko umusaruro wakwiyongera kugira ngo ziriya nganda ziwukeneye zibone uko zikora, n’abahinzi babone amafaranga biteze imbere”.
Mu rwego rwo kongera umusaruro wa soya, ku wa 29 Nzeri 2021 mu Karere ka Muhanga mu Murenge wa Kibangu ahahujwe ubutaka kuri Ha 70, hatangirijwe Igihembwe cy’ihinga 2022 A ku rwego rw’Igihugu, ahagiye guhingwa soya ku buso bwatunganyijweho amaterasi y’indinganire.
Abaturage bo mu Murenge wa Kibangu bavuga ko ari ubwa mbere bagiye guhinga Soya ku buso buhujwe, kuko ubundi bayihingaga mu kajagari kandi bagakoresha imbuto zisanzwe ari na yo mpamvu umusaruro wabaga mukeya.
Umwe muri bo agira ati “Wasangaga tuvanga soya, amateke n’ibigoli, ibihingwa bikagenda bicuranwa, ariko ubu batwigishije guhinga kijyambere ku buryo ifumbire twakoresheje nta gushidikanya ko tuzabona umusaruro uhagije kandi batubwiye ko tuzabona isoko”.
Muri uwo murenge wa Kigangu bafite umuhigo wo guhinga kuri Ha 70 muri iki gihembwe cy’ihinga n’ikizagikurikira, aho nibura bateganya kweza toni n’igice kuri buri Ha, bikaba biteganyijwe ko hagiye gushakwa n’indi mbuto irumbuka cyane ya Rwasoy20, ishobora kuzatanga toni eshatu kuri ha yitaweho neza.


text:
Barasaba abagabo kurekera aho gushuka abangavu kuko bahemukira igihugu
Abangavu bahohotewe bamwe bikabaviramo guhungabana, abandi bakabyara nyamara na bo bari bagikeneye kurerwa, bavuga ko abagabo bahohotera abana bakwiye kwisubiraho kuko bahemukira igihugu.
Bamwe mu bo mu Karere ka Huye bagize amahirwe yo gukurwa mu gahinda bari barahezemo, ku bw’inkunga y’ihuriro ry’amadini n’amatorero mu Rwanda (Rich), bavuga ko nta mwana bifuriza kunyura mu buzima nk’ubwo na bo banyuzemo, bityo bagasaba abagabo bajya bashuka abana gusigaho.
Mukamana (Ni izina tumuhaye kuko atashatse ko amazina ye atangazwa), ni umwe muri abo bangavu uvuga ko yitegereje agasanga hari abakobwa bafite imyitwarire itari myiza, iviramo bamwe muri bo gutwara inda, ariko ko hari n’abashukwa n’abagabo baba bafite abagore kandi na bo barabyaye.
Agira ati “Rwose hariho abagabo b’abana babi, usanga ufite imyaka 30 n’ingahe cyangwa 40 ari kumwe n’akana k’imyaka 15. Ese mu by’ukuri, nta soni aba afite? Nta no kuvuga ngo ese umbonana n’uyu mwana aravuga ngo iki! Umuntu afite umugore ariko ntamunyuze, agiye mu bakobwa, umwe amuteye inda, undi amuteye sida!”
Yungamo ati “Ntabwo bose babikora pe! Ariko hariho abagabo b’abana babi! Abo rero, nta mutima bagira. Kuko bawugira ntabwo umuntu yakabaye afite umugore n’abana ngo ajye ku mwana w’imyaka 15. Mu by’ukuri ni irari rirenze urugero!”
Yunganirwa na Mugisha wifuza ko abagabo bajya guhohotera abana bajya babanza kwibaza mu gihe hari uwahemukira abana babo mu buryo bagiye kubikora ku bandi.
Ati “Igihe ari kumwe n’umwana mutoya, akwiye gusubiza inyuma akareba uwo yabyaye, akibaza niba aramutse amubonanye n’undi mugabo byamunezeza. Ese kuki adatekereza ko atabiretse n’undi atabireka ku mwana we?”
Ku rundi ruhande, aba bakobwa basaba abagabo bahohotera abana kuzirikana ko guhohotera umwana w’umukobwa bimusubiza inyuma, bigatuma hari byinshi yari kugeraho bipfa, bityo uwabimuvukije akaba ahemukiye igihugu.
Musabyemariya ati “Abana b’abakobwa na bo barashoboye. Iyo umwangije, ukamutesha ishuri, ntuba ureba ko hari byinshi uri kwangiriza igihugu? Abagabo bagakwiye gusubiza amaso inyuma, bakisubiraho, bakareka kwangiriza igihugu.”
Yungamo ati “Abagabo nimwisubireho, mureke gukomeza gushuka abana, kuko namwe babikoreye abanyu mwababara. Niba ufite umugore ukaba ufite n’abana, urashaka umukobwa w’iki?”
Mukamana na we asaba abagabo kwisubiraho agira ati “Nibarekere aho kuko bakomeje kwandagaza abana b’abakobwa! Bagakwiye kwigaya. Niba ufashe amafaranga ukayashukisha umwana w’umukobwa kandi nawe warabyaye, jya uzirikana ko niwangiza uw’abandi n’uwawe ari ko bazamugira.”
Avuga kandi ko n’utarabyara akwiye kubyitaho, azirikana ko na we hari igihe azaba ahangayikishijwe n’uburere bw’umwana we.
Asoza agira ati “N’ubonye mugenzi we abikora aba akwiye kumubwira ko ibyo akora atari byo.”


text:
Akabari kitwa ‘People’ kafunzwe
Ubinyujije kuri Twitter, Umujyi wa Kigali watangaje ko wafunze akabari kitwa ‘People’ ko mu Murenge wa Kacyiru, nyuma yo kugasangamo abantu benshi barimo n’ababyiniraga mu kabyiniro kako, barenze ku mabwiriza yo kwirinda Covid-19.
Ibyo byabaye mu ma saa mbiri z’ijoro ryakeye ryo ku wa Gatanu tariki 1 Ukwakira 2021, ubwo ubuyobozi bw’Umujyi wa Kigali bwahageraga bugasanga abantu barimo kubyina ari benshi cyane, begeranye, mu gihe amabwiriza ajyanye no gufungura utubari asaba ko abantu bicara bahanye intera ya metero, bubahirije n’andi mabwiriza yo kwirinda Covid-19.
Mu nama yabaye ejo ku wa Gtanu, abafite amahoteli, resitora n’utubari bongeye gusobanurirwa ko utubyiniro tutari mu byakomorewe, ko ahubwo icyemewe ari abacuranzi bashobora gususurutsa abahasohokeye mu gihe bafata amafunguro cyangwa ibinyobwa.
Ibyo kandi byiyongera ku kuba akabari gafungura ari uko kahawe icyemezo cy’uko kujuje ibisabwa.


text:
Itara Ryameza Kugaragara kwa acrobatic ya Poise, itara ryameza ryashizweho na Robert Dabi wo muri Unform.Studio ihinduka hagati ya static na dinamike hamwe nigihagararo kinini cyangwa gito. Ukurikije igipimo kiri hagati yimpeta yacyo yamuritswe nukuboko kugifashe, umurongo uhuza cyangwa ufatika kumuzingi bibaho. Iyo bishyizwe hejuru, impeta irashobora hejuru yikigega; cyangwa muguhindura impeta, irashobora gukora ku rukuta ruzengurutse. Intego yuku guhinduka ni ukubona nyirubwite guhanga no gukina nisoko yumucyo ugereranije nibindi bintu bikikije.
Izina ry'umushinga : Poise, Izina ryabashushanya : Dabi Robert, Izina ry'abakiriya : unform.
Igishushanyo kidasanzwe nuwatsindiye igihembo cya platine mugikinisho, imikino nibirori byo gushushanya ibicuruzwa. Ugomba rwose kubona ibihembo bya platine byegukana ibishushanyo mbonera bya portfolio kugirango umenye ibindi bikinisho byinshi bishya, bishya, byumwimerere kandi bihanga igikinisho, imikino nibikorwa byo gushushanya.


text:
>> Abayobozi ba Diyosezi
>> Umunyamabanga w'Umwepiskopi
Umunyamabanga wa Musenyeri
Umunyamabanga wihariye wa Musenyeri ni Padiri Viateur SAFARI, akomoka muri paruwasi ya Bungwe. Yahawe ubupadiri kuwa 10 Nyakanga 2011. Amashuri yisumbuye yayize muri Seminari Nto ya Rwesero, arangije akomereza muri Seminari Nkuru za Rutongo, Kabgayi na Nyakibanda.
Mbere y'uko atorerwa kuba Umunyamabanga wihariye wa Musenyeri, Padiri Viateur Safari yari Omoniye w'Urubyiruko rwa Diyosezi ya Byumba.
Byanditswe : 2015-09-15 09:43:36
Uwabitangaje : Diocese Byumba


text:
Nk’uko habaho imihango,imigenzo n’imiziririzo y’abantu n’ibintu,mu Rwanda rwo hambere,ni na ko habaho n’imihango,imigenzo n’imiziririzo igiye yihariye kuri buri bwoko bw’abantu n’ibintu.
Gukuna imwe mu mihango yakorwaga n’igitsina gore,habamo no gukuna/guca imyeyo,uwo akaba wari umuhango wakorerwaga ku myanya ndangagitsina gusa.
Hakaba hari impamvu nyamukuru yatumaga abakobwa bo hambere bitabira uwo murimo bashyizeho umwete.
Izo mpamvu ni izi zikurikira:
Impamvu ya mbere
Umukobwa wakunnye ahora ari umunyamutima,na ho umukobwa utarakunnye ahora ari umupfu,bakamuvuga cyane ngo ni icyohe nta mutima agira.Ngo yabuze umutima kare,umunsi ananirwa gukora umurimo nk’uw’abandi bakobwa bose.Bakamuseka cyane,bakamwita Nyirarukebano rurimo ubusa cyangwa ngo ni Nyirakirimubusa,bakongera ngo ni Akeso karangaye karimo ubusa,ngo ni Icyuho kirimo ubusa.
Impamvu ya kabiri
Umurimo wo gukuna utuma umukobwa agenderera abandi bakobwa,bakabana,bakaganira,bagakina,bakabyina,bakabwirana byinshi byiza n’ibibi,no gukuna bagakuna!Mbese gukuna kw’abakobwa bihuza urungano rwa bo,ni ho bakura ubwenge kuko baganira kuri byinshi.
Impamvu ya Gatatu(y’ingenzi)
Umukobwa wemera gukuna aba yanga ko bamwita Igipampara,umukobwa utakunnye ni ko yitwa.Bene uwo mukobwa abandi baramuvuga bakamusebya,ndetse ntazabone abamusaba.Umukobwa udakunnye aho ava akagera yitwa Inkunguzi,akazakungurira umugabo we,no kumukenya yamukenyaagapfa.Umukobwa utakunnye yitwa ikimara kimara abantu n’ibintu,ntagira imbuto.Umukobwa utakunnye atera itubya:Umugabo umurongoye yari atunze,inka zimushiraho,nta tungo yorora ngo rimukundire,no kweza ntiyeza nk’abandi,ahora arumbya.
Impamvu ya Kane
Gukuna ni umurimbo cyangwa se umuteguro,kandi ni umwambaro w’ababyeyi.Gukuna bituma umubyeyi abyara atababaye cyane.Umugore amara kubyara,akajya ku kiriri bakamucanira umuriro ukomeye wo kotesha inyama zo mu nda.Igihe yota aba yambaye ubusa yicaye imbere y’umuriro,icyo gihe kandi uwaza akamukubya ntiyamubona mu nda imbere,kuko aba yambaye.Utakunnye amara kubyara akaba mubi cyane,aba ari nk’akeso karimo ubusa,ariko iyo yakunnye,ibyo wakunnye biraza bigatwikira,ku buryo utabona ko yambaye ubusa.Umukobwa wakunnye agaheba cyangwa se akabona duke,bitewe n’ubunebwe yagize cyangwa bitewe n’ikimero gikomeye,utwo duke turuta ubusa,kuko aba afite utwo kuzirura tw’ababyeyi,dutuma badahuhira ivu mu maguru ye.
Impamvu ya Gatanu
Gushimisha umugabo.Buri mukobwa wese ahora yifuza ikizamuha kubana neza n’umugabo we.Abagabo bakunda abakunnye,ngo barabashimisha cyane.
Izindi mpamvu:Umukobwa utakunnye arwara amaraso akomeye,akamukomeretsa,kandi yamara kurongorwa umugabo wamurongoye akabibona agaherako akenda urweso n’ingingo y’ikibonobono,agashyira mu rweso,agatereka mu gakangara.Agakangara bakagaha umuntu aka kajyana iwa bo w’umukobwa.Iwa bo w’umukobwa bakamenya ko umwana wa bo yabaye umupfu cyane kuko atakunnye.Ushaka kandi kugaragaza umukobwa utakunnye,ureba umuhihi,akawusatura,maze akawushyira mu gaseke,akohereza iwa bo,ngo bamenye ko ari nta muntu babahaye!
Ubu ng’ubu ngo iyo bashaka kugaragaza umukobwa utakunnye,bareba isenge bakaryohereza iwa bo,bakamenya ko umukobwa ameze nk’isenge ritoboye gusa.Umukobwa utakunnye amara kurongorwa,akabaho afitanye amahane n’umugabo(iyo yabanye n’abandi bagore bakunnye) bigatinda umugore agasama akageza igihe abyara.Mu gihe cyo kubyara,iyo abamubyaza babonye ko atakunnye bagahamagara nyirabukwe,cyangwa mukeba we,akaza akayora ivu mu ziko akarimuhungiraho avuga ati:”Pu!,pu!Nyina w’imbwa!Uramare iwanyu ntuzamare iw’umugabo wawe.”Yamara kuvuga atyo,bakongera bakareba intosho,bakayihirikira aho yabyariye,bavuga bati:”Uramare iwanyu,ntumare iyo washatse.


text:
Kuva mu myaka ya 2008 nibwo injyana ya Hip Hop yatangiye kwigaragaza mu bakobwa hano mu Rwanda, icyakora umubare w’abakobwa bakora iyi njyana wo ntujya ukura ndetse n'abamenyekana ubona atari benshi bagera ku rwego rwo guhangana na basaza babo mu ruhando rwa muzika nyarwanda.
Mu nkuru yacu ntabwo tugiye kugaruka ku mateka ya Hip Hop mu bagore ahubwo tugiye kurebera hamwe imwe mu mpamvu zishobora kuba zituma itamamara cyane ndetse n’umubare w’abayikora utajya ujya hejuru. Tugiye kurebera hamwe niba koko kubyara no gushaka kwa bamwe mu bari batangiye kuzamura Hip Hop y'abagore byaba hari ingaruka mbi byagize kuri iyi njyana cyane cyane ku ruhande rw'abari n'abategarugori bayikora.
Reka turebere hamwe bamwe mu bagiye baba inkingi za mwamba muri Hip Hop y’abagore bagiye banyura muri izi nzira:
Oda Paccy
Uyu ni umuraperikazi ukomeye mu Rwanda yamamaye cyane nk’umukobwa w’umuhanga ukora injyana ya Hip Hop. Uyu muhanzikazi ubwo yatangiraga kwamamara muri 2011 nibwo yabyaranye na Lick Lick umugabo watunganyaga indirimbo hano mu Rwanda uyu akaba umuhanga wari ugezweho muri iyo myaka hano mu Rwanda.
Nyuma yo kubyara Oda Paccy yakomeje gukora umuziki akirwanaho ariko kenshi n'ubwo ntawahamya ko byagiye bimugora, ariko nanone inshingano ze zagiye ziyongera nk’umubyeyi ugikeneye gukomeza mu nzira ye y'ubwamamare.
Young Grace
Uyu ni umuraperikazi wamamaye cyane mu njyana ya Hip Hop
yarabihembewe yewe yigarurira imitima ya benshi. Uyu muraperikazi mu minsi
ishize yaratunguranye atangaza ko atwite inda ndetse yiteguye kubyara imfura ye
yanamaze guha izina rya Diamante.
Uyu muhanzikazi yamaze gutangariza Inyarwanda ko byanze bikunze umuvuduko mu muziki ugiye kugabanuka akabona umwanya uhagije wo kwita ku mwana atwite kugeza avutse.
Ciney
Uwimana Aisha Ciney ni umuraperikazi ukomeye hano mu Rwanda. Ubwo yinjiraga mu ruganda rw’umuziki, yarakunzwe agira abafana batari bacye , icyakora nyuma yaje kurushinga kuri ubu ni umubyeyi bigaragara ko atagiha umwanya uhagije ibya muzika ku buryo ubuhangange bwe muri muzika busa n'ubwagabanutse .
Ubu ni umubyeyi usa n'utitaye ku bya muzika n'ubwo nta wahamya
ko yawuretse burundu. Ariko nanone nta n'uwahamya ko akiwukorana umuvuduko nk'uwo yahoranye
cyane ko muri iyi minsi ubukana bwe mu muziki busa n'ubwagabanutse kubera
inshingano ze ziyongereye kubera kubaka urugo no kuba umubyeyi.
Da Queen
Da Queen muri HIP HOP y’u Rwanda nawe yari yatangiye kwigaragaza gusa ntabwo yatinze mu muziki. Cyakora zimwe mu ndirimbo yari yakoze
zari zafashe ku mitima y’abakunzi ba muzika by’umwihariko abakunda injyana ya
Hip Hop. Urugero ni indirimbo “Akandiko” uyu muhanzikazi yakoranye na Riderman.
Uyu muraperikazi wari umaze gushinga imizi mu muziki nyuma yaje gushaka umugabo bituma ava no mu Rwanda ajya gutura muri Zambia aho umugabo we asanzwe atuye anakorera bituma ibijyanye na muzika abishyira ku ruhande yubaka urugo rwe.
Sandra Miraj
Sandra Miraj ni umwe mu baraperikazi bakomeye babayeho mu muziki w’u Rwanda. Yakunze guhangana bikomeye na Young Grace kimwe na Oda Paccy basaga n'aho aribo bari bayoboye Hip Hop y’abakobwa. Uyu mugore mu mwaka wa 2018 asa n'uwabuze burundu agabanya umuvuduko mu muziki n'ubwo na mbere yasaga n'uwawugabanyije ariko muri 2018 bwo byahumiye ku murari.
Amakuru agera ku Inyarwanda.com ni uko Sandra Miraji yabuze ari muri gahunda zo kwibaruka umwana yabyaye mu mwaka wa 2018. Sandra Miraj wahishe inkuru yo kubyara kwe itangazamakuru hari amakuru yizewe ahamya ko afite umwana w’uruhinja ari kwitaho.
Kuba abakora iyi njyana badakunze kuba ibyamamare mu ruhando rwa muzika bishobora kuba imwe mu mpamvu ituma bamwe mu bakizamuka mu muziki cyane abana b’abakobwa batinya kwijandika muri iyi njyana bityo umubare w’abayikora ukaguma kuba muto cyane.
Ariko nanone kutamamara kw’abakobwa bakora iyi njyana n'ubwo ntawabibashyira ku mutwe, nta wabura kubashyiraho uruhare cyane ko nabo hari aho bigera ntibarwanire ishyaka iyi njyana nk'uko bagenzi babo b'abagabo babigenza. Ibi biri mu bituma injyana ya Hip Hop mu bagore ikomeza gusyigingira.


text:
"Erega ubutumwa bwiza ntibunkoza isoni: kuko ari imbaraga y’Imana ihesha uwizera wese gukizwa, uhereye ku Muyuda ukageza ku Mugiriki" Abaroma 1:16
Mbere yo kuvuga ku mbaraga za mbere z’Ubutumwa bwiza zinjira mu muntu, tubanze tumenye ko hari ibintu abantu bita ubutumwa bwiza, ariko mu by’ukuri atari ubutumwa bwiza. Ubutumwa bwiza buba ari ubutumwa bukiza mu mwuka, mu bugingo no mu mubiri, bugahindura umuntu kuba umwana w’Imana. Abantu babitse ubutumwa bwinshi muri bo, ariko ubutumwa bwiza bwo ni bumwe, ni Yesu umwana w’Imana. Ni we nkuru nziza, ni we butumwa bwiza kandi ni we Jambo w’Imana, byose birimuri we.
Imbaraga za(ya) mbere: Ni zihesha uwizera wese gukizwa
Iyo umuntu yinjiye muri izo mbaraga arakizwa agahinduka kuba umwana w’Imana, Pawulo yaravuze ngo ‘Abamwakiriye bose bakizera izina rye, yabahaye imbaraga zibahindura kuba abana b’Imana”. Nta muntu n’umwe utazi ko gusambana ari icyaha, ntawe utazi ko gusinda, kurakara, kwica, kwambura ari bibi, nta muntu n’umwe utazi ko kubeshya ari bibi, rimwe na rimwe babikora bihishe. Ariko n’ubwo abantu bazi ko ari bibi bitewe n’umutimanama, abandi bakabyigishwa n’ijambo, abandi bakabyigira ahantu hatandukanye, imbaraga zo gufata icyemezo bakabireka nizo babuze.
Umuntu arakubwira ngo ‘Ngerageza gukora ibyiza’ mbese akaba avuka no mu bantu b’imfura, baramutoje kirazira, ariko imbaraga zo kubikora, imbaraga zo gukiranuka no gutsinda icyaha bikamunanira: Akaba ari umuntu uzi kwigisha ko Sida ivugiriza ariko gusambana bikamunanira kubireka, akaba azi ingaruka z’ubusinzi, ariko imbaraga zimubuza ubusinzi akazibura.
Iyo umuntu yakiriye imbaraga z’Imana ziramuhindura agahinduka kuba uwo atari ari we, agahinduka atari uko abikomoye mu gisekuru cyangwa ibindi, ahubwo abiheshejwe n’amaraso ya Kristo Yesu. Akagira agahinda ko mu buryo bw’ubumana gatera kwihana kuticuzwa, agafata icyemezo akagambirira kuva mu byaha kandi bikemera. Ubutumwa bwiza ntibuteye isoni, ahubwo ni imbaraga y’Imana ihesha uwizera wese gukizwa.
Akabazo gato nifuza kukubaza: Ese ibyo uvuga, ubivuga wumva udafite isoni? Ese ibyo uvuga n’ibyo ukora birasa ku buryo wabivuga wemye nta soni ufite? Impamvu muri iki gihe ubutumwa bwiza busa nk’aho butagera ku ntego yo guhindura abandi, ni uko ababivuga ibyo bavuga n’ibyo bakora biba bihabanye. Kandi umutima wumva undi mutima, iyo uvuga ibisa n’ibyo udakora nta wundi wabibasha kuko nawe byarakunaniye. Ariko iyo uvuga ibisa n’ubuzima bwawe, bibasha guhindura abandi.
Iyo umuntu akijijwe, ahinduka kuba umwana w’Imana akabyarwa ubwa kabiri, akaba icyaremwe gishya, agakora ibyo gukiranuka n’iby’Imana imushakaho. Imbaraga za mbere ziva mu butumwa bwiza zinjira mu muntu: Ni uko ahinduka, akaba umwana w’Imana, akaba umuhamya w’urupfu rw’Umwami Yesu akavuga ati”Narakijijwe, ndi umwana w’Imana, navutse ubwa kabiri”.
Pasiteri Desire Habyarimana mu kiganiro ‘Ubutumwa bukiza’ kuri Agakiza Tv , Reba hano inyigisho: Imbaraga z’uburyo 4 zizanwa n’ubutumwa bwiza iyo bugeze mu muntu // Pastor Desire H.


text:
Kuri iki cyumweru tariki ya 15/8/2021 umukangurambaga w’umuryango Learn Work Develop(LWD)NYIRAZUBA Jeannette yasuye umugenerwabikorwa wa Learn Work Develop (LWD) mu mushinga Masenge Mba Hafi aho ukorera mu Karere ka Kayonza Umurenge wa Rukara Akagali ka Rukara Umudugudu wa Kinunga 2, uwasuwe ni UMUHOZA Francoise w’imyaka 20 y’amavuko akaba ari muri gahunda ya masenge mba hafi , afite abana babiri,uwa mbere yamubyaye afite imyaka 17,umwana amaze kugira Imyaka ibiri yamusigiye ababyeyi be ajya gushaka icyabatunga dore ko uwo babyaranye yari yaramwihakanye.
Francoise yaje gusama inda ya kabiri ,gusa aha avuga ko yagize umugisha kuko yahise ahura na Masenge mu mushinga Masenge Mba Hafi avuga ko wamufashije cyane kuko ntaho yari afite yerekeza mbese yabonaga nta buhungiro.
Avuga ko masenge yamubaye hafi akamusura ,akamuherekeza kwa muganga ,kugeza abyaye, umushinga ukaba waramuhaye ibyangombwa by’ibanze umubyeyi akenera nka matela ,ibiryamirwa,amafunguro ibikoresho by’isuku,… ndetse unamwishyurira izindi serivise zo kwa muganga.
Akomeza ashimira cyane Masenge Mba Hafi watekereje cyane ku bana b’abakobwa ,ko ubu abona ejo hazaza heza kuko ubu yitabira ibikorwa bibera mu rubero ,ibikorwa avuga ko byamufashije cyane mu kwiteza imbere.
Ku ruhande rw’umubyeyi wa Francoise arashimira cyane Masenge Mba Hafi kuko yamufashije ,aragira ati”mu bukene bwanjye ,mu kuba mfite ubumuga,ibi byose ntibinca intege kuko nabonye umubyeyi unyunganira ari we Masenge ”.


text:
Isomo rya 1: Ivugururamategeko 34,1-12
Musa ava mu kibaya cya Mowabu, azamuka umusozi wa Nebo, mu bitwa bya Pisiga, ahateganye na Yeriko; maze Uhoraho amwereka igihugu cyose: ahera muri Gilihadi agera muri Dani, no mu bwatsi bwa Nefutali bwose, n’igihugu cya Efurayimu hamwe na Manase, n’icya Yuda cyose, agera ku Nyanja y’iburengerazuba. Amwereka na Negevu, n’intara yose y’ikibaya cya Yeriko umugi w’imikindo, agera i Sowari. Nuko Uhoraho aramubwira ati «Ngicyo igihugu nasezeranyije Abrahamu, na Izaki na Yakobo, nkabibarahira mvuga nti ‘Nzagiha urubyaro rwawe.’ Ndakikweretse, uracyibonera n’amaso yawe, ariko nta bwo uzambuka ngo ugikandagiremo.»
Nuko Musa, umugaragu w’Uhoraho, apfira aho ngaho mu gihugu cya Mowabu, nk’uko Uhoraho yari yabivuze. Uhoraho amuhamba mu kabande ko mu gihugu cya Mowabu, ahateganye na Beti‐Pewori; ariko kugeza na n’ubu nta we uramenya aho imva ye iherereye. Musa yapfuye amaze imyaka ijana na makumyabiri avutse; amaso ye yari ataraganya guhuma, n’imbaraga ze zari zitaracogora. Abayisraheli baririra Musa iminsi mirongo itatu, bari mu kibaya cya Mowabu. Hanyuma iminsi yo kuririra Musa bamwiraburira irashira. Yozuwe mwene Nuni yari yuzuye umwuka w’ubwenge, kuko Musa yari yaramuramburiyeho ibiganza. Nuko Abayisraheli baramwumvira, bagenza uko Uhoraho yari yategetse Musa.
Muri Israheli ntihongeye kuboneka umuhanuzi umeze nka Musa; kuko we Uhoraho yari amuzi, bakabonana, Uhoraho akamutuma gukorera bya bimenyetso byose na bya bitangaza byose mu gihugu cya Misiri, imbere ya Farawo n’abagaragu be bose, n’igihugu cye cyose, maze Musa uwo akabikorana imbaraga zose z’ukuboko kwe, bigatuma bakangarana cyane, Abayisraheli bose babyirebera n’amaso yabo.
Zaburi ya 65 (66),1-3a, 5.8, 16-17
Mahanga yose, nimusingize Imana,
muririmbe ikuzo ry’izina ryayo,
muyikuze muvuga ibisingizo byayo.
Nimubwire Imana muti
Nimuze mwirorere ibikorwa by’Imana,
yo abantu batinyira imyato:
Bihugu mwese, nimurate Imana yacu,
muhanike amajwi muririmba ibisingizo byayo;
Abubaha Imana mwese, nimuze mwumve,
mbatekerereze ibitangaza yankoreye.
Uko umunwa wanjye wamutakiraga,
ni na ko ururimi rwanjye rwamusingizaga.
Ivanjili ya Mutagatifu Matayo 18,15-20
Mugenzi wawe naramuka acumuye, umusange maze umuhane mwiherereye. Nakumva, uzaba ukijije uwo muvandimwe. Natakumva, uzashake umuntu umwe cyangwa babiri, kugira ngo ibyo bikiranurwe n’abagabo babiri cyangwa batatu. Niyanga kumva abo ngabo, ubibwire ikoraniro. Niyanga kumva ikoraniro, abe akubereye nk’umunyamahanga n’umusoresha. Ndababwira ukuri: ibyo muzaba mwaboshye mu nsi byose, bizabohwa no mu ijuru; n’ibyo muzaba mwabohoye mu nsi, bizabohorwa no mu ijuru. Byongeye kandi ndababwira ukuri: niba babiri muri mwe ku isi bashyize hamwe ngo bagire icyo basaba, bazagihabwa na Data uri mu ijuru. Koko, iyo babiri cyangwa batatu bateraniye hamwe mu izina ryanjye, mba ndi aho hagati yabo.»


text:
Musanze: yagiye kwiba yihinduye umugore
Umugabo witwa Musabyimana Alphonse yafatiwe mu cyuho ari kwiba ibikoresho byo mu nzu birimo iby’ikoranabuhanga, yigize umugore.
Ubutumwa bwahererekanyijwe nyuma y’itabwa muri yombi, bugira buti” Musanze Sector, Cyabagarura Cellule, Bukane Village, saa 09h30 kuwa 27/05/2020, (izina rye twarivanyemo) w’imyaka 24( yigize umugore). Akomoka mu Murenge wa Nyange mu kagari ka Muhabura mu mudugudu wa Ntarama (ababyeyi be twabavanyemo) yibye Twarayisenze Diogène w’imyaka 37 (amazina y’ababyeyi be twayavanyemo) ,yatoboye inzu yafatanwe Flat 1, Ibitenge 3, Radio 1 Amplificateur 1,Decodeur, CD, yafatanwe kandi indangamuntu ID 1999580051354061 ya KARAMIRA Jean Paul,wo mu karere ka Rulindo mu murenge wa Shyorongi.
Ubu ari kuri sitasiyo ya polisi ya Cyuve
Iyi nkuru turacyayikurikirana…


text:
Inyigisho yo ku wa gatatu w’icya 34 gisanzwe A
Amasomo: Dan 5,1-6.13-14.16-17.23-28; Za (Dan 3,62-64-67); Lk 21,12-19
Umuryango w’Imana wanyuze mu mateka akomeye kandi ababaje. Uko bagendaga bagomera Imana, ni ko barushagaho kugubwa nabi, bakagubwaho n’ingaruka mbi zitewe n’ukunangira umutima kwabo. No mu gihe cya Daniyeli barakubititse bitavugwa. Yeruzalemu yarasenywe mu mwaka wa 587 mbere y’ivuka rya Yezu maze abayisiraheli bajyanywa bunyago i Babiloni. Aho i Babiloni mu butegesti bwa Nabukadenitsari ndetse no ku bw’umuhungu we Balitazari, abayisraheli bibutse amagara! Barabonabonnye, babura ayo bacira n’ayo bamira! Bicuza impamvu bateye umugongo Uhoraho, bifuza gusubirana igihugu cyabo bitagishobotse.
Ku mpande zombi, byarigaragaje ko nta mahoro y’abari kure y’Imana. N’abo Banyababiloni bibwiraga ko babohoje igihugu, babyitwayemo nabi cyane. Barwanyije abayisraheli, bagera n’aho barwanya Imana ubwayo. Umwami Nebukadenitsari ndetse n’umuhungu we Balitazari wamusimbuye, barishe, bararimbura, bigira ibigirwa-mana. Twumvise mu isomo rya mbere uburyo ibikoresho bitagatifu byari bigenewe imirimo mitagatifu yo mu Ngoro y’Imana babyidagaduyemo, barabinyweshwa, bigabizwa inshoreke n’abagomera-mana. Erega ubwo Uhoraho baba bamwambuye icyubahiro cye n’ibikoresho byifashishwaga mu kumusingiza maze byegurirwa imirimo ya gipagani!
Daniyeli ababajwe n’iyo myitwarire yandagaza izina ry’Uhoraho. Ahanuriye umwami amakuba amutegereje: “Wirase kuri Nyagasani Nyir’ijuru, utumiza ibikombe byo mu Ngoro ye maze wowe n’abatware bawe, inshoreke zawe n’abaririmbyikazi bawe mubinywesha divayi ; musingiza ibigirwamana bikozwe muri zahabu no muri feza, mu muringa no mu cyuma, mu biti no mu mabuye kandi ibyo bigirwamana bitabona, ntibyumve cyangwa ngo bigire icyo bimenya. Nyamara ntiwahaye ikuzo Imana ibumbatiye ubugingo bwawe mu biganza byayo, ikagenga n’amayira yawe yose. Ni yo rero yohereje cya kiganza cyandika ubwacyo iyi nyandiko. Ibyo cyanditse ni ibi: “Mene, Mene, Tekeli, Parisini”. Dore rero icyo ayo magambo asobanura: “Mene”, lmana yabaze imyaka umaze ku ngoma maze irayisoza. “Tekeli”, wapimwe ku munzani maze uburemere bwawe bugaragaza ko udashyitse. “Parisini”, igihugu cyawe cyagabanyijwemo kabiri, gihabwa Abamedi n’Abaperisi».
Zimwe mu nyigisho twakura muri ubu buhanuzi:
-Ingoma z’isi ziratanga kandi kandi zifitemo muri zo ubwazo imbuto izirimbura. Iyo zatangiye kwimura Imana zikararama, zikikuza zigasaba ko bazisenga, akazo kaba kashobotse. Ingoma ya Nebukadenitsari yarisenye ku bw’igitugu cyayo no kwirukana Imana igategeka abantu kuyitura ibitambo hanakoreshejwe ibikoresho bitagatifu by’Uhoraho.
-Twabishaka tutabishaka, Imana niyo Musumbabihe kandi niyo igena uko ibihe bigenda bisimburana, bikagenda bigana ku ndunduro yabyo ariko byimukira Ingoma y’Imana.
-N’aho abagome bakwigira ingunge gute, ntibazatsinda intungane nka ba Daniyeli kuko barinzwe n’Imana bakorera ubutitsa. Intungane z’Imana nizo zonyine zizagira umwanya ukomeye n’uruhare mu Ngoma y’Imana.
-Abatajejeta amaraso mu biganza byabo kandi ntibabe barahumanyijwe n’ibigirwa-mana nibo bazacira imanza isi, bereke kandi basobanurire isi inzozi z’icyo ab’isi bazazira n’ahari ibanga ry’uburokorwe bwayo. Abaharanira ubutungane ni bo bonyine bakwereka isi icyaha cyayo ndetse n’aho yashora amizero n’imibereho ngo ibashe kurokoka.
-Ukora icyaha yiyambitse, yitwaje ibimenyetso bitagatifu cyangwa agikoreye ahantu hakorerwa ibintu bitagatifu bigenewe ikuzo ry’Imana (ishapure, umudari, amashusho matagatifu, umwambaro cyangwa ibikoresho bya Liturujiya cyangwa se ari ahantu hagenewe umurimo mutagatifu w’Imana) aba acumuye ku buryo bukomeye cyane. Niba atagarukiye Imana bwangu amenye ko aba ategerejwe n’umuvumo ukomeye yikururiye.
Yezu Kristu atwiyoborere maze atwemerere tumuturemo kuko ari we Ngoma y’Imana mu bantu. Mubyeyi wa Kibeho, twagira wowe, uduhakirwe.
Padiri Théophile NIYONSENGA


text:
Musanze: Imfungwa n’abagororwa barishimira ko begerejwe serivise zo kwisiramuza
Yanditswe na Ngaboyabahizi Protais
Imfungwa n’abagororwa bo muri Gereza ya Musanze mu Karere ka Musanze, barashimira Leta yabegereje serivise zo kwisiramuza, kuko hari bamwe muri bo bazifuzaga bikabagora kuzibona.
Babitangaje ubwo Minisiteri y’Ubuzima yatangizaga igikorwa cyo gusiramura imfungwa n’abagororwa bifuza iyo serivise, mu gikorwa iyi Minisiteri ifatanyije n’Urwego rw’Igihugu rushinzwe Imfungwa n’Abagororwa (RCS).
Umwe mu bagororwa baganiriye n’Imvaho Nshya yagize ati: “Ngewe ngiye kwisiramuza mfite imyaka 45, ni ikintu cyanteraga ipfunwe cyane ku buryo nk’aha tuba iyo twajyaga koga nihishaga, ikindi ni uko isuku yangoraga cyane ku buryo umwanda wahoraga unzitiye, yemwe nageze n’ubwo numva nabikoresha ntanze amafaranga ntaraza muri gereza, ariko sinari nabigezeho.
Iyo umuntu amaze nk’icyumweru atarakaraba asanga umwanda ari mwinshi, nari nzi ko ku myaka yange ntakwiye kwisiramuza, kuko nari nzi ko ari iby’abasore gusa”.
Uyu mugororwa akomeza avuga ko mbere y’uko basiramurwa bahawe inama, basobanurirwa ko birinda indwara nka Sida ndetse ko bizatuma barinda abagore babo (igihe bazaba basoje ibihano basubiye iwabo) kanseri y’inkondo y’umura.
Aba bagororwa kandi bakomeza bashimira ubuyobozi bw’igihugu bubagezaho serivise z’ubuzima kimwe n’ibindi byangombwa bibafasha kugira ubuzima bwiza.
Undi mugororwa waganiriye n’Imvaho Nshya na we yagize ati: “ Ndashimira Leta yacu kuba ikomeje kutwitaho kandi turi muri Gereza, ndayishimira uburyo ihora itwitaho duhabwa serivise nk’izo hanze, kandi noneho nta n’ikiguzi, rwose uburenganzira bwacu burubahirizwa nta bwo ibi twari dukwiye kubikorerwa ku bwange kuko burya benshi badufata nk’abanyabyaha bakwiye gutabwa ariko Leta ntibikora”.
Umuyobozi wa Gereza ya Musanze CSP Christophe Rudakubana, asaba imfungwa n’abagororwa basiramuwe ko mu gihe bazarangiza ibihano bagomba gukomeza kwirinda kwishora mu mibonano mpuzabitsina idakingiye, kuko gusiramurwa bitarinda kwandura indwara zandurira mu mibonano mpuzabitsina.
Yagize ati: “Kuba basiramuwe ni nk’uko undi munyarwanda wese yasiramurwa kuko ni uburenganzira bwabo nk’Abanyarwanda, ariko nanone nta bwo bimuha nanone uburenganzira bwo gukora imibonano mpuzabitsina idakingiye kuko kwisiramuza ntibikuraho ko umuntu yakwandura indwara zo mu mibonano mpuzabitsina”.
Nikokeza Arlette, umukozi ukorera mu ishami rishinzwe kurwanya Virusi itera Sida muri kigo k’Igihugu cy’Ubuzima (RBC), avuga ko ku busabe bw’urwego rw’igihugu rushinzwe imfungwa n’abagororwa, bahisemo kubaha serivise zo kwisiramuza ku buntu.
Yagize ati: “RCS yadusabye ubufasha bwo gutanga serivise yo kwisiramuza kuko n’abagororwa ubwabo barabyifuzaga, usanga ariko nanone hari abakinangira, rero ni uguhozaho, ni ukwigisha dufatanyije n’ibigo nderabuzima n’ibitaro by’uturere, ni ugushirika ubwoba bakumva ko bibafitiye akamaro.”
Iki gikorwa cyo gusiramura n’imfungwa n’abagororwa bo muri gereza ya Ruhengeri babishaka kizamara ibyumweru bibiri aho biteganyijwe ko abasaga 600 bazaba bamaze gusiramurwa .
Imibare ya Minisiteri y’Ubuzima yo mu mwaka wa 2015, yagaragaje ko Abanyarwanda bagera kuri 30% bari bamaze kwisiramuza.


text:
ISOHOKA RY'IGITABO "KINYAGA / CYANGUGU TWANZE GUTOBERWA AMATEKA" / GROUPE D’INITIATIVE CYANGUGU & RIPRODHOR
Ikigo Éditions la Pagaie gishimishijwe no kumenyesha abasomyi ko igitabo "KINYAGA / CYANGUGU TWANZE GUTOBERWA AMATEKA" cyanditswe na GROUPE D’INITIATIVE CYANGUGU na RIPRODHOR kizasohoka muri uku kwezi kwa 10/2021.
Cyanditse mu kinyarwanda cyumvikana kuri bose.
Igiciro ni :
- amayero 30€ (euros), harimo n’ikiguzi cya posita ku batuye mu Burayi,
- 35€ (euros) harimo n’ikiguzi cya posita ku batuye muri Amerika, Australiya na New-Zeland.
- Haracyashakishwa uburyo cyagezwa muri Afrika kidahenze.
_____________________________
UBURYO BWO KUKIBONA
Ohereza ubutumwa kuri :
- Email: editionslapagaie@yahoo.fr cyangwa riprodhor@hotmail.com
- SMS kuri téléphone & WhatsApp : +33 785 64 65 93 cyangwa +33 651 15 85 04
- Kwishyura hakoreshejwe PayPal : kanda kw’ipfundo Paypal.me/editionslapagaie
- Virement bancaire :
- EDITIONS LA PAGAIE / LA BANQUE POSTALE
- IBAN : FR29 2004 1010 0308 4549 8B02 435
- BIC : PSSTFRPPCLE
___________________________
INCAMAKE Y'IKI GITABO
- Muri 2019, Komisiyo y’Igihugu yo Kurwanya Jenoside (CNLG) yasohoye inyandiko yise Jenoside yakorewe Abatutsi mu cyahoze ari Perefegitura ya Cyangugu. Iryo zina ryashituye benshi mu bakomoka i Cyangugu bari mu gihugu ndetse no hirya no hino ku isi. Bari bishimiye kumva ko hasohotse icyegeranyo ku mahano yahitanye abavandimwe babo. Bibwiraga kandi ko icyo cyegeranyo kivuga n’abagize uruhare muri ayo mahano, ndetse kikanagaragaza abagize ubutwari bitangira gukoma imbere ubwicanyi no kurokora abahigwaga.
- Nyamara bamwe mu basonye iyo nyandiko batangajwe kandi bababazwa no kubona ibyinshi mu biyivugwamo bihabanye n’ukuri bazi kandi babayemo. Umuryango RIPRODHOR washyize ahagaragara itangazo ku wa 18 Mata 2020 wemeza ko iyo raporo ya CNLG ifite « inenge nyinshi zirimo kugoreka nkana amateka no kwamamaza ibinyoma bya politiki ihembera umwiryane mu Banyarwanda ».
- Abakomoka i Cyangugu n’abandi bahazi neza, bakomeje guterwa ishozi n’iryo gorekwa ry’amateka. Bituma bamwe muri bo bishyira hamwe, bashinga itsinda ryo gusesengura neza iyo raporo ya CNLG, n’izindi nyandiko zivugwamo Cyangugu. Basanze kandi ari ngombwa kujya batanga umusanzu wo kumenyekasha amateka nyakuri y’ibyabaye, bagakosora abibeshya ndetse bakamagana abakwiza ibinyoma n’impuha babigambiriye. Iryo tsinda baryise « Groupe d’Initiatives Cyangugu ». Umuganda wa mbere w’iryo tsinda ni ibaruwa ryandikiye Perezida w’U Bufaransa ku wa 10 Gicurasi 2021. Iyo baruwa isobanura uko abaturage b’i Cyangugu barimo n’ibihumbi by’abarokokeye i Nyarushishi, bishimiye uko ingabo z’u Bufaransa zabahumurije mu gihe cy’amashiraniro. Ibyo bikavuguruza ibinyoma byavuzwe kuri izo ngabo n’abava ahandi cyangwa abatangabuhamya babeshya.
- Nyuma yo gusesengura neza inyandiko ya CNLG, Groupe d’Initiatives Cyangugu yasanze iyo nyandiko ifitanye isano n’izindi nyinshi. Zose hamwe zihurira ku mugambi wo kugoreka nkana amateka y’ibyabaye ; zishyira imbere impuha, ibinyoma n’iterabwoba bigamije gusiga icyasha inzirakarengane no gucecekesha abazi ukuri kw’ibyabaye n’ibikomeza kubera mu Rwanda. Ikindi kibabaje izo nyandiko zihuriraho, ni ugushyira mu gatebo kamwe Abanyacyangugu b’Abahutu, zikabasiga icyaha cya jenoside yakorewe Abatutsi.
- Impuguke zo muri iryo tsinda zasanze iyo mikorere yo kugoreka amateka ifite imizi miremire mu butegetsi bw’U Rwanda kuva ku ngoma ya cyami na gikoloni ukanyura kuri Repubulika ya mbere n’iya kabiri, ugakomereza ku butegetsi bw’iki gihe.
- Tumaze kubona ko iyo mikorere igenda irushaho gufata intera mu buzima bwa buri munsi mu gihugu, dusanze ari ngombwa gutera hejuru tuti « Twanze gutoberwa amateka ». Nibyo koko ! Abagize iri tsinda, bahisemo gufata iya mbere, bakavuga ibyo bazi kandi babonye ; bakavuguruza ibitari ukuri, bagakubitira ikinyoma ahakubuye, bakajya impaka zitari iza ngoturwane, bakuzuzanya ku bitazwi neza, bakandika amateka basangiye, ameza n’amabi, bagashyira imbere ibyiza bibahuza, bakitarura ibibatanya.
- Iyo ntero dutereye i Cyangugu turifuza ko n’ahandi hose mu gihugu bazayikiriza bakayigira iyabo. Tubaye rero dushimiye abazasoma iyi nyandiko yacu bakatubwira icyo bayitekerezaho, aho bashima bakabitubwira, icyo banenga bakakivuga nta mususu, bakadukebura ahakwiye kugororwa ndetse bakatwungura inama zadufasha kurushaho kuva i muzingo amateka y’ibyabaye n’ibikomeza kubera hirya no hino ku misozi tuvukaho, cyangwa ahari gakondo y’abakurambere bacu.
- Dushimiye abantu banyuranye bitanze batizigamye ngo iyi nyandiko isohoke. Dushimiye kandi tubikuye ku mutima abaduhaye amakuru, ubuhamya, ibimenyetso n’ubugororangingo byatumye dutunganya uyu murimo.
- Intego nyamukuru y’iyi nyandiko ni ukwimakaza ukuri n’ubumuntu, byo musingi w’ubumwe, amahoro n’ubusabane mu bantu. Tuboneyeho rero kwisegura ku makosa, ukwibeshya cyangwa se aho twaba twarakoresheje amagambo n’imvugo yagira uwo ikomeretsa. Reka tuvuge hakiri kare ko aho dukoresha ijambo jenoside, umusomyi wese yumve jenoside yakorewe Abatutsi bari basanzwe mu Rwanda, mbere y’umwaka w’i 1994.
- Harakabaho Kinyaga n’Abanyacyangugu !
- Harakabaho U Rwanda rwatubyaye !
_____________________________
ISHAKIRO
IRIBURIRO FATIZO
IKIVI CYA MBERE: Amateka ya Kinyaga/Cyangugu: Igicumbi cy’Ubumwe Ndengamipaka mu Muryango Nyarwanda
1. Iriburiro
2. Amavu n'amavuko
3. Umwihariko wa Kinyaga mu mateka y'ubutegetsi
4. Revolisiyo ya 1959, Ihirima ry'ingoma ya Cyami n'Ishingwa rya Repubulika
5. Umwanzuro
IKIVI CYA KABIRI : Ukuri ku Mateka ya Jenoside i Cyangugu
1. Iriburiro
2. Kuki byoroheye abicanyi bake kumara abantu benshi mu gihe gito?
3. Ikibazo cy'itegurwa rya jenoside yakorewe Abatutsi
4. Kwenyegeza umuriro wa jenoside: Ibyiciro bitandatu
5. Jenoside yarangiye ryari i Cyangugu?
6. Umwanzuro
IKIVI CYA GATATU: Guhosha Jenoside no kubungabunga Umutekano Uruhare rwa Komite y’Amahoro n’Umutekano n’Ingabo z’u Bufaransa
1. Iriburiro
2. Uruhare rwa Komite y'Umutekano
3. Uruhare rw'ingabo z'u Bufaransa
4. Umwanzuro
IKIVI CYA KANE: Leta ya FPR-Inkotanyi i Cyangugu 72
2. Leta ya FPR i Cyangugu: Ibihe by'ingenzi 73
3. Icyerekezo rusange cy'ubutegetsi bwa FPR 77
4. Ingaruka zihariye i Cyangugu 83
IKIVI CYA GATANU: Ubutabera mu Rwanda na mpuzamahanga mu manza za Jenoside 92
2.Imanza za Jenoside mu Rwanda 94
3. Ubutabera mpuzamahanga mu rukiko rwa Arusha (TPIR) 118
4. Umwanzuro 151
IKIVI CYA GATANDATU: Ubusumbane n’ivangura: Inzitizi z’Ubumwe, Amahoro n’Ubwiyunge mu Banyarwanda 153
1. Iriburiro 153
2. Ibihe by'ingenzi byaraze irondakoko mu Rwanda 154
3. Ingaruka z'ivanguramoko mu Rwanda 160
4. Ibikwiye gukorwa ngo turandure ivanguramoko mu Rwanda 163
-
-
-
- Ibaruwa ya Minisitiri Seth Sendashinga ishimira Komite y’Umutekano ya Cyangugu 178
- Itangazo rya Riprodhor kuri raporo ya CNLG 180
- Ibaruwa Groupe d’Initiatives Cyangugu yandikiye Perezida Macron w’u Bufaransa 185
-
-
Ubuhamya bw’umuturage w’i Mushaka 189
#CULTURE, #Droits de l'homme, #Génocide, #IBUKABOSE, #Justice, #Livres, #Mémoire, #Opinion-Témoignages, #Politique, #Rwanda


text:
>> Ababikira n'Abafurere
>> Ababikira b'Umuryango Mutagatifu ba Bordeaux
11.12.2010 : MAMA Vicentia NYIRAKAMONDO yasezeranye burundu
Mama Vincentia uvuka muri Paruwasi ya Rwaza, Diyosezi ya Ruhengeli abaye umunyarwandakazi wa kabiri usezeranye burundu mu Muryango w’Ababikira b’Umuryango Mutagatifu w’i Bordeaux, bakaba bakorera i Rushaki muri Diyosezi ya Byumba ndetse no muri Diyosezi ya Gikongoro.
Mama Vincentia yasezeranye burundu ku wa 11.12.2010 muri Paruwasi ya Rushaki, mu gitambo cya misa cyari cyitabiriwe n’abakristu benshi ari abavuye i Rwaza aho Mama Vincentia avuka, ndetse n’abanyarushaki ubwabo. Igitambo cya Misa cyatuwe na Musenyeri servilien NZAKAMWITA Umushumba wa Diyosezi ya Byumba, akikijwe n’abasaserdoti barimo Padiri mukuru wa Paruwasi ya Rwaza.
Mu nyigisho yatanze mbere yuko Mama Vincentia asezerana burundu, yaragize ati: “twazinduwe no kumurikira Imana Vincentia utwibutsa ko icyo Imana ishaka ari uko twakwera imbuto zishimisha Imana, zigashimisha na Kiliziya. Imana itugirira icyizere kabone n’iyo twebwe ubwacu tutakwiyizera. Ni ngombwa rero kwakira imbuto nziza Imana ibiba muri twe.” Umushumba wa Diyosezi yakomeje avuga ko Imana idushakaho ubutungane, ikadusaba kuyifasha gutagatifuza abandi kandi ikaduhumuriza. Musenyeri ati: “Imana iratuzi, izi ko turi abanyantege nke, ariko iratwizeye. Hari indangagaciro rero uwatowe n’Imana agomba guharanira: kubaha, kugirira Imana urukundo ukarugirira n’abavandimwe, kubana neza n’abandi, kwiyubaha… Hari kandi indangagaciro zo guharanira ubutagatifu: kubaha amategeko y’Imana, kwirinda ibishuko, gusenga… Izi ndangagaciro zose zikaba zitugira imfura mu bantu. Tugomba guhora rero ku isooko y’ubutungane duhorana na Kristu. Turi amashami agomba kwera imbuto nziza. Ni ugushinga imizi rero muri Kristu.”
Umushumba wa Diyosezi yarangije abwira Vincentia ati: “Vincentia ubane na Kristu, umwakire iwawe kugira ngo agutunge maze uzabashe kwera imbuto nziza. Icy’ingenzi abihayimana basabwa ni ukugaragaza ko Imana ibaho bakoresheje ubuzima bwabo no kugaragaza inzira iyigana.”
Vincentia rero asezerana ati: “imbere y’Imana, abatagatifu n’abari aha, nsezeraniye kwiha Imana burundu mu Muryango w’ababikira b’Umuryango Mutagatifu w’i Bordeaux.” Mama Vincentia kandi yasinyiye isezerano yagiranye n’Imana kandi yambikwa impeta n’uhagarariye umuryango w’Ababikira, impeta igaragaza urwibutso rw’ayo masezerano. Nyuma y’igitambo cya misa habaye ibirori byo kwishimira Mama Vincentia wari ukikijwe na Mama umubyara, abavandimwe n’inshuti ze ndetse n’iz’umuryango w’ababikira.
Byanditswe : 2016-02-26 11:19:29
Uwabitangaje : Diocese Byumba


text:
Isomo rya 1: Ivugururamategeko 4, 32-40
Muri iyo minsi, Musa abwira imbaga y’Abayisraheli ati «Ngaho baza ibihe byakubanjirije, uhereye ku munsi Imana yaremeyeho abantu ku isi, ubaririze kandi uhereye ku mpera y’isi ukagera ku yindi : Hari ikintu gikomeye nk’iki kigeze kubaho ? Hari uwigeze yumva ibintu nk’ibi ? Hari undi muryango w’abantu wigeze wumva nkawe ijwi ry’Imana rivugira mu muriro rwagati, maze bagakomeza kubaho ? Cyangwa se hari indi mana yigeze igerageza kwikurira ihanga hagati y’irindi ikoresheje ibyago, ibimenyetso n’ibitangaza bikaze ? Ikabigirisha kandi imirwano, n’imbaraga n’umurego by’ukuboko kwayo, n’imidugararo ikanganye nk’uko Uhoraho Imana yanyu yabibagenjereje mu Misiri, mubyibonera n’amaso yanyu ? « Woweho warabyeretswe kugira ngo umenyereho ko Uhoraho ari we Mana, ko nta yindi Mana ibaho uretse we. Yaguhaye kumva ijwi rye riturutse mu ijuru kugira ngo akwigishe; ku isi ahakwerekera umuriro we w’inkongi, maze muri uwo muriro rwagati wumva haturutsemo amagambo ye. Kubera ko yakunze abasokuruza bawe, yitoreye nyuma yabo urubyaro rwabo maze akwikurira ubwe mu Misiri, akoresha imbaraga ze nyinshi kugira ngo yirukane imbere yawe amahanga akuruta ubwinshi kandi akurusha amaboko, maze akwinjize mu gihugu cyabo akiguheho umunani, ari byo bibaye none. Uyu munsi rero ubimenye kandi ujye ubizirikana mu mutima wawe : Uhoraho ni we Mana mu ijuru no ku isi, nta yindi ibaho. Urajye ukurikiza amategeko n’amabwiriza ye nkugejejeho uyu munsi, kugira ngo uzabone ubugira ihirwe wowe n’abana bazagukomokaho, maze uzarambe ingoma ibihumbi mu gihugu Uhoraho Imana yawe aguhaye.»
Zaburi ya 76(77),12-13,14-15,16.21
R/ Nta yindi mana yasumba Imana yacu.
Ndibuka ibikorwa byose by’Uhoraho,
nkiyibutsa ibitangaza byawe bya kera,
nkazirikana ubutwari bwawe,
maze nkagarukira ibigwi byawe.
Mana, mbega uko inzira zawe ziboneye !
Nta yindi mana yindi yagusumba !
Ni wowe wenyme ukora ibintu by’agatangaza,
wagaragarije amahanga yose ububasha bwawe.
Umuryango wawe wagobotowe n’ukuboko kwawe,
ari bo nkomoko ya Yakobo na Yozefu.
Umuryango wawe wawuyoboye nk’ishyo,
ukoresheje ikiganza cya Musa na Aroni.
Ivanjili ya Mutagatifu Matayo 16, 24-28
Muri icyo gihe, Yezu abwira abigishwa be ati « Niba hari ushaka kunkurikira ajye yiyibagirwa ubwe, aheke umusaraba we maze ankurikire ! Kuko uzashaka gukiza ubugingo bwe azabubura ; naho uzahara ubugingo bwe ari jye agirira, azabukiza. Umuntu watunga isi yose ariko akabura ubugingo bwe, byaba bimumariye iki ? Cyangwa se umuntu yagurana iki ubugingo bwe ? Kandi Umwana w’umuntu agomba kuzagaruka mu ikuzo rya Se, ashagawe n’abamalayika, maze ubwo akagororera umuntu wese akurikije imigirire ye. Ndababwira ukuri : mu bari hano harimo abatazapfa batabonye Umwana w’umuntu aje mu ikuzo ry’Ingoma ye.»


text:
Urashaka kunanuka cyangwa kugabanya ibiro ? dore ibiribwa warya ndetse n’inama wakurikiza
Hari igihe uba waragize ahantu ujya, cyangwa se wenda waragumye no mu rugo, ariko ukumva warabyibushye cyane ku buryo wumva utamerewe neza, ukumva wifuza nibura kunanukaho nk’ibiro bitatu. Hari (...)Read more
Ese wari uzi ko umubyibuho ukabije wabonewe igisubizo ? (Obesity)
Muri iyi minsi ku isi hose ndetse no mu Rwanda, usanga abantu benshi babangamiwe n’umubyibuho ukabije, ubushakashatsi bugaragaza ko indwara nyinshi ziri guhitana imbaga y’abantu muri iki gihe (...)Read more
Ese ni ibiki byagufasha gukuraho ibicece ?
Muri iki gihe abantu benshi bafite ibibazo by’umubyibuho ukabije, gusa ikibangamira abantu cyane cyane abagore n’abakobwa ni ibicece byo kunda.Gukora imyitozo itandukanye ni byiza kuko bifasha (...)Read more


text:
Musanze: Bagiye bahingira amafaranga kugira ngo korali ikomere
Yanditswe na admin
Korali Ingabire yo muri ADEPR Muhoza mu karere ka Musanze mu Ntara y’Amajyaruguru, bamwe mu baririmbyi bayishinze bavuga ko mu 1979 batangiye bigoranye na bwo ari 4 ngo none ubu imaze kugira abaririmbyi 128.
Nyirambabaza Venantie yavuze ko yatangiranye n’iyo korali mu 1979 ahamya ko batangije iyo korali ari abantu bane ngo kandi bakora imirimo inyuranye irimo guhingira amafaranga kugira ngo korali ibashe gutera imbere.
Yagize ati “Ndi mu bantu batangije iyi korali. Dutangira ntitwari turenze abantu bane. Twajyaga kandi dukora ibiraka kugira ngo tugure amakayi n’ibindi twabaga dukeneye muri korali».
Kugira ngo babashe kubona ibyuma byo gucurangisha, Nyirambabazi yashingiye ku guhingira abantu no gukora indi mirimo ari byo byatumye babigeraho.
N’ubwo baciye muri ibyo bihe, Nyirambabazi yavuze ko ubu ibyuma bya muzika bigezweho babibonye bakaba babishimira Imana ngo kandi yishimira ko batangiye ari bane ubu bakaba ari 128.
Uwitwa Mudaheranwa Mathew winjiye muri iyi korali mu myaka ya 1982 yavuze ko yayinjiyemo afite imyaka 10 ngo ariko icyo gihe kuko nta bicurangisho bya muzika bagiraga bafataga umusumari bakajya bawukubita ku gafuni bakanavuza ingoma.
Ibyo bifashishaga kandi ngo babikoreshaga no mu rusengero kuko ari bwo bushobozi bari bafite.
Manirafasha Jean d’Amour, Umuyobozi w’iyi korali yavuze ko Alubumu yabo bamuritse ku ya 12 Ugushyingo 2017 ari iya 5 ngo kandi igizwe n’indirimbo 12.
Bamurika iyo Alubumu bashyigikiwe n’abaririmbyi batandukanye barimo abo muri Repebulika iharanira Demokarasi ya Kongo n’andi makorali.
Kuva iyo korali yatangira, Manirafasha yavuze ko bamaze kugira indirimbo zirenga 400 zikozwe mu buryo bw’amajwi n’amashusho.
Abagize iyo karali ni abagore 80 n’abagabo 48. Mu 1993 ni bwo iyo korali yahawe izina rya “Ingabire” ngo ubundi nta zina yari ifite.
NGABOYABAHIZI PROTAIS


text:
Mituweli y’umwaka wa 2017-2018 igeze kuri 83.2%
Yanditswe na MUGISHA BENIGNE
Minisiteri y’Ubutegetsi bw’Igihugu iratangaza ko ubwisungane mu kwivuza bwa mituweli bw’umwaka w’ingengo y’imari uri hafi gusozwa wa 2017-2018 igeze kuri 83.2%, ni mu gihe hasigaye amezi abiri gusa.
Nk’uko bisobanurwa na Sheikh Bahame Hassan, Umuyobozi Mukuru muri Minisiteri y’Ubutegetsi bw’Igihugu ushinzwe imibereho y’abaturage, avuga ko ikifuzo cyari uko mituweli igera ku 100% ngo ariko habaye ikibazo cy’abibura n’abajuririra ibyiciro by’ubudehe bashyizwemo.
Ati “Ikifuzo cyari uko mituweli igera ku 100%, ariko ntibyagezweho ahanini bitewe n’abajuririra ibyiciro by’ubudehe bashyizwemo, abibuze n’abandi, byatumye dutekereza izindi ngamba zakemura iki kibazo”.
Ni muri urwo rwego hatekerejwe uburyo bw’ikoranabuhanga mu kwishyura mituweli no kureba ikiciro cy’ubudehe abantu barimo. Ubu buryo bwatumye abantu bitabira kwishyura mituweli kuko bitabasaba ibintu byinshi.
Yatanze urugero rw’Akarere ka Nyamasheke aho ingo 600 zimaze kwishyura mituweli y’umwaka utaha wa 2018-2019, Rubavu ho imiryango igera kuri 500 naho Ngororero ingo zisaga 200 zimaze kwishyura.
Ati “Dufite ikizere ko uyu mwaka ibibazo twari twahuye na byo mu myaka yashize bitazongera kuko gahunda y’Irembo bigaragara ko inogeye abaturage”.
Sheikh Bahame avuga ko n’indi mirongo y’itumanaho ikorera mu Rwanda byemewe kuyishyuriraho mituweli kuko bihita bigaragara mu mashini za RSSB (Ikigo k’Igihugu cy’Ubwiteganyirize), ndetse ngo ntibizanagombera undi mwanya wo guteza kashe kuri mituweli mu gihe azaba yakoresheje uburyo bushya.
Umwaka ushize w’ingengo y’imari, uturere twa Kicukiro, Nyarugenge na Gakenke ni two twaje ku isonga mu kwishyura mituweli, ni mu gihe kandi Uturere twa Nyamagabe, Huye na Nyaruguru twaje ku myanya ya nyuma mu kwishyura mituweli.
Umuyobozi Mukuru muri MINALOC Sheikh Bahame asanga ibi byose bije gukemura ikibazo cyo gusiragiza abaturage mu gihe bashaka ubwisungane mu kwivuza, kumenya ikiciro cy’ubudehe bikazajya bikorwa hakoreshejwe ikoranabuhanga ndetse no kwishyura, ubundi umuryango ugatangira kwivuza.
Sheikh Bahame avuga ko ubukangurambaga mu kwishyura mituweli y’umwaka utaha bwatangiye, Minisiteri y’Ubutegetsi bw’Igihugu ikaba imaze kugera mu turere 16 iganira n’abaturage kandi ibakangurira kwishyura ubwisungane mu kwivuza mu gihe cyagenwe kugira ngo badashyirirwaho ukwezi ko gutegereza kwivuza.


text:
Ibicuruzwa biri mu bubiko bigiye kujya bitangwaho ingwate cyangwa bigurishirizwemo
Yanditswe na HABIMANA AUGUSTIN
Ibicuruzwa by’ibanze bikomoka ku buhinzi cyangwa amabuye y’agaciro n’ikindi gicuruzwa cyose cyagenwa n’Ikigo k’imari n’imigabane biri mu bubiko byemewe n’amategeko bizajya bitangwaho ingwate muri banki cyangwa bishobore kugurishwa hifashishijwe inyandiko nyemezabubiko.
Umutwe w’Abadepite, ku wa 28 Ugushyingo 2017 watoye itegeko n° 58/2017 rigenga inyandiko nyemezabubiko ryasohotse mu Igazeti ya Leta ya Repubulika y’u Rwanda yo ku wa 25 Mutarama 2018.
Nk’uko bisobanurwa mu ngingo ya kabiri y’iryo tegeko, inyandiko nyemezabubiko ni ikimenyetso cy’uko ibicuruzwa by’ibanze bingana gutya kandi bifite ubuziranenge bumeze gutya byabikijwe mu bubiko bw’ibicuruzwa n’uwashyize ibicuruzwa by’ibanze mu bubiko bw’ibicuruzwa uzwi.
Umuntu wese ucunga ububiko bw’ibicuruzwa wifuza gutanga inyandiko nyemezabubiko agomba kubisaba Ikigo k’imari n’imigabane. Iyo nyandiko ishobora gucuruzwa cyangwa nticuruzwe.
Inyandiko nyemezabubiko yakozwe mu buryo bwemewe n’amategeko igomba kuba igizwe n’amasezerano afite agaciro ucunga ububiko bw’ibicuruzwa yagiranye n’uwashyize ibicuruzwa by’ibanze mu bubiko bw’ibicuruzwa nk’ikimenyetso cy’uko uyifite afite uburenganzira budasangirwa ku bicuruzwa by’ibanze kimwe n’ubw’uwo muntu wayihawe.
Nk’uko ingingo zinyuranye z’iryo tegeko ribiteganya, inyandiko nyemezabubiko ifitwe n’umuntu ufite uburenganzira budasangirwa ku bicuruzwa by’ibanze ishobora: gutangwa nk’ingwate mu gusaba inguzanyo cyangwa mu kongera inguzanyo yari isanzweho; gukoreshwa nk’ingwate mu kwishyura umwenda usanzweho cyangwa igice cyawo; gukoreshwa nk’ikimenyetso gifatika cyo gushimangira amasezerano yabayeho mbere.
Inyandiko nyemezabubiko yandikwamo nibura iby’ingenzi bikurikira: izina n’aderesi ifatika y’ububiko bw’ibicuruzwa; ibisobanuro by’aho ububiko bw’ibicuruzwa by’ibanze bibitsemo buherereye; amazina ya nyir’ibicuruzwa by’ibanze byabikijwe; amazina y’umuntu wakiriye akanabika ibicuruzwa by’ibanze; inomero y’inyandiko nyemezabubiko n’itariki yatangiweho; inyandiko igaragaza ko ibicuruzwa by’ibanze bizahabwa ufite inyandiko nyemezabubiko; inyandiko igaragaza ko ibicuruzwa by’ibanze byakiriwe bizohererezwa nyirabyo cyangwa undi muntu wagenwe; ibisobanuro by’ibiciro by’ububiko bikurikizwa; itariki n’umukono w’umuntu ushinzwe kwakira ibicuruzwa by’ibanze cyangwa umuhagarariye; inyandiko igaragaza amafaranga yishyuwe cyangwa agomba kwishyurwa nyir’ibicuruzwa by’ibanze n’ubwishingire bw’ibicuruzwa by’ibanze byakiriwe; ikemezo cyanditse cy’uko amafaranga yishyuwe mbere yose n’imyenda yasabwe n’uwakiriye ibicuruzwa by’ibanze kugira ngo yishyurwe mbere; ibisobanuro by’ibicuruzwa by’ibanze cyangwa icyo bipfunyitsemo n’amakuru y’ingano, ubuziranenge cyangwa icyiciro; agaciro ku isoko k’ibicuruzwa by’ibanze igihe byabitswaga; izina ry’isosiyete y’ubwishingizi yishingiye ibihombo nk’uko byagasabwe n’Ikigo; ikigaragaza ko inyandiko nyemezabubiko icuruzwa cyangwa idacuruzwa. Iyo ibicuruzwa by’ibanze byabikijwe na nyir’ububiko bw’ibicuruzwa bigaragazwa ku nyandiko nyemezabubiko.
Inyandiko nyemezabubiko icuruzwa ishobora guhererekanywa abandi bantu ishyirwaho umukono inyuma ikanatangwa. Ihererekanywa ryemewe ry’inyandiko nyemezabubiko icuruzwa rituma uburenganzira ku mutungo bwose bujyanye n’ibyo bicuruzwa by’ibanze biyigaragaraho buhabwa uweguriwe inyandiko nyemezabubiko.
Umuntu ucurujweho inyandiko nyemezabubiko icuruzwa binyuze mu nzira zemewe aba afite uburenganzira bukurikira: uburenganzira ku mutungo w’inyandiko nyemezabubiko ; uburenganzira ku mutungo w’ibicuruzwa by’ibanze, harimo n’ubwo kwemeza ibikorwa byemezwa n’uwashyize ibicuruzwa by’ibanze mu bubiko bw’ibicuruzwa ndetse bikandikwa ku nyandiko nyemezabubiko; uburenganzira bwose butangwa n’itegeko rigenga Ikigo cyangwa kutisubiraho, harimo uburenganzira ku bicuruzwa by’ibanze byahawe ucunga ububiko bw’ibicuruzwa nyuma y’itangwa ry’ inyandiko nyemezabubiko; uburenganzira ku kubahirizwa kw’inshingano z’ucunga ububiko bw’ibicuruzwa zo kubika cyangwa gutanga ibicuruzwa by’ibanze hakurikijwe ibigaragara mu nyandiko nyemezabubiko ndetse n’andi masezerano y’ububiko bifitanye isano atavuguruzwa cyangwa atarangwamo ikibazo n’ucunga ububiko bw’ibicuruzwa, usibye ibigaragara mu nyandiko nyemezabubiko cyangwa mu masezerano y’ububiko cyangwa muri iri tegeko.
Ku bijyanye n’inyandiko nyemezabubiko idacuruzwa, umuntu uhawe ibicuruzwa by’ibanze bigaragara ku nyandiko nyemezabubiko idacuruzwa ahita abona uburenganzira ku mutungo bw’uwatanze inyandiko nyemezabubiko y’ibicuruzwa by’ibanze ndetse n’uburenganzira bwo kubitsa ucunga ububiko bw’ibicuruzwa inyandiko nyemezabubiko cyangwa kopi yayo cyangwa ubwo kumenyesha mu nyandiko ucunga ububiko bw’ibicuruzwa ibijyanye n’ihererekanya.
Uweguriwe inyandiko nyemezabubiko agira inyungu zo kuba ucunga ububiko bw’ibicuruzwa afite inshingano zo kumubikira ibicuruzwa by’ibanze mu bubiko bw’ibicuruzwa hakurikijwe ibigaragara mu nyandiko nyemezabubiko nyuma yo kumugaragariza ihererekanya ry’ibicuruzwa by’ibanze no kumumenyesha binyuze mu nyandiko ibijyanye n’iryo hererekanya ndetse no kumuha umwanya uhagije wo kugenzura iryo hererekanya.
Uwakwifuza kumenya byinshi ku bijyanye n’itegurwa, ikoreshwa ry’inyandiko nyemezabubiko, imicungire y’ububiko ndetse n’ibyaha n’ibihano ku muntu utubahirije ibiteganywa, yasoma itegeko n° 58/2017 ryo ku wa 21/1/2018 rigenga inyandiko nyemezabubiko ryasohotse mu Igazeti ya Leta ya Repubulika y’u Rwanda yo ku wa 25 Mutarama 2018.


text:
Umuvugabutumwa uzwi cyane ku izina rya Maman Lionel yatangaje ko mu gihe amaze akorera Imana,ikintu kitazamuva ku mutima ari igitangaza Imana yamukoresheje mu rusengero maze akaguruka nk’inuma.
Ibi yabitangaje kuri uyu wa gatanu taliki ya 24 Gicurasi,mu rwego rwo guha abantu ubuhamya bugaragaza uburyo Imana yagiye ikorana n’uyu mukozi w’Imana usengera mu itorero ry’ ADEPR.
Mu kiganiro yagiranye n’ikinyamakuru cy’Isezerano.com,umuvugabutumwa Maman Lionel yakomoje ku bitangaza Imana yagiye ikorana nawe maze anavuga kimwe kitazamuva ku mutima Imana yamukoresheje.
Yagize ati:”Imana yagiye ikorana nanjye mu buryo butandukanye,ngasengera abarwayi bagakira,nkirukana imyuka mibi mu bantu kandi nkanahanura.Gusa ikitazamva ku mutima cyabaye ku mugaragaro ni uko nigeze kuguruka nk’inuma mu rusengero.Icyo gihe hari kuwa gatanu mu masengesho maze ndaguruka mpagarara ku ntebe,ndakomeza ngera no ku ruhimbi”.
Maman Lionel yanavuze uburyo inkuba yigeze gukubita mu gihe mu rusengero hari hajemo abarozi n’abakonikoni baje guhangana n’umwuka w’Imana ariko ntihagira umuntu uhasiga ubuzima.
Ati:”byigeze kubaho,mu rusengero hazamo abarozi baje guhangana n’imbaraga zitubamo,nuko mbabwira ko imbaraga zirutana maze inkuba ihita ikubita abantu bose bashya ubwoba ,maze n’urusengero rurasaduka,gusa mu gusana urusengero na ba barozi baje gutanga umusanzu wabo mu kurusana”.
Uyu muvugabutumwa bwiza Maman Lionel yakomeje anasobanura ku bijyanye n’ubutumwa bwiza arimo kubwiriza muri iki gihe,aho avuga ko ubutumwa yigisha ari ubukura abantu mu byaha kabone nubwo Imana ikorana nawe ibitangaza.
Ati:”muri iki gihe ubutumwa nigisha ni ubuvana abantu mu byaha kuko ubw’ibitangaza byo nubundi irabinkoresha, ariko ubwo nigisha ni ububwiriza abantu kuva mu byaha bakizera Yesu Kristo”.
Maman Lonel mbere yasengeraga mu itorero rya ADEPR Kimisagara ariko ubu asengera muri ADEPR Cyahafi,gusa ibi bitangaza Imana yamukoresheje byabaye asengera ahahoze ari I Butare ubu akaba ari mu ntara y’amajyepfo.